سه‌رۆکی یه‌مه‌ن ده‌گه‌یه‌نرێته عه‌ره‌بسـتانی سـعودیه\nکاربه‌ده‌سـتانی سعودی ده‌ڵێن سه‌رۆکی یه‌مه‌ن عه‌لی عه‌بدوڵڵا سـاڵح گه‌یه‌نراوه‌ته وڵاته‌که‌یان بۆ چاره‌سه‌رکردنی ئه‌و برینانه‌ی دووچاری بووه له ئاکامی هێرشێـکی ڕۆکێت له ڕۆژی هه‌ینیدا.\nڕۆژی شه‌ممه ده‌زگاکانی ڕاگه‌یاندنی حکومه‌تی یه‌مه‌ن گوتیان سه‌رۆک وه‌زیر و به لای که‌م 4 کاربه‌ده‌سـتی باڵای وڵاته‌که گه‌یه‌نراونه‌ته عه‌ره‌بسـتانی سـعودیه بۆ چاره‌سه‌ری پـزیشـکی پاش ئه‌وه‌ی ئه‌وانیش له‌گه‌ڵ عه‌لی عه‌بدوڵڵا سـاڵح له‌و ڕۆکێتبارانه‌ی سه‌ر باڵه‌خانه‌کانی سه‌رۆکایه‌تی له سه‌نعای پایته‌خت پـێوه‌بوون. هه‌تا ئێسـتا ڕوون نیـیه برینه‌کانی سه‌رۆکی یه‌مه‌ن چه‌ند سه‌خته.\nهه‌ر ڕۆژی شه‌ممه کاربه‌ده‌سـتانی حکومه‌تی یه‌مه‌ن و پـیاوانی خێـڵه‌کی سه‌ر به سه‌رهه‌ڵـداوان به ناوبژیوانی عه‌ره‌بسـتانی سعودیه به ئاگربه‌سـتێـکی نوێ قایل بوون. نوێنه‌رانی هه‌ردوولا گوتیان ڕێز له ئاگربه‌سـته‌که ده‌گرن.\nجێی ئاماژه پـێـکردنه هه‌فته‌یه‌ک له‌مه‌وبه‌ر ئاگربه‌ستێـکی هه‌مان شێوه زوو هه‌ره‌سی هێنا پاش هه‌ڵـگیرسـاندنه‌وه‌ی شه‌ڕی نێوان هێزه‌کانی لایه‌نگری عه‌لی عه‌بدوڵڵا سـاڵح و لایه‌نگرانی خێڵی سـادق ئه‌لئه‌حمه‌ری سه‌ر به ئۆپـۆزسیۆن.\nهه‌تا ڕۆژی شه‌ممه‌ش شه‌ڕ و پـێـکدادان به‌رده‌وام بوون و هێزه‌کانی عه‌لی عه‌بدوڵڵا سـاڵح تۆپـبارانی ماڵی ڕێبه‌رانی دژه حکومه‌تیان کردووه و له نێویاندا ماڵی ئه‌لئه‌حمه‌ریش.\nڕیش سـپیانی خێڵه‌کی گوتیان له ئاکامی تۆپـبارانی حکومه‌ت بۆ گه‌ڕه‌کی ئه‌لئه‌حمه‌ر 10 که‌س کوژراون و 35 که‌سیش برینداربوون.\nله شـاری ته‌عزی باشوری وڵاته‌که وه‌ک کاربه‌ده‌سـتانی حکومه‌ت و ڕێبه‌رانی ئۆپـۆزسیۆن ده‌ڵێن هێزه‌کانی ئاسایش له‌و شـاره کشـاونه‌ته‌وه. ئاژانسی هه‌واڵه‌کانی ڕۆیته‌رز له زاری ڕێبه‌رێـکی ئۆپـۆزسیۆنه‌وه بڵاویکرده‌وه و ده‌ڵێت تاڵانی و بێ سه‌روبه‌ری له شـاره‌که‌دا ده‌سـتیپـێـکردووه.\nله‌وه‌تای ڕاپه‌ڕین له دژی سه‌رۆک عه‌لی عه‌بدوڵڵا سـاڵح له مانگی یه‌که‌وه ده‌سـتیپـێـکردووه نزیکه‌ی 400 که‌س له‌و وڵاته کوژراون.


کۆڕبەندی چەپی کوردستان - ویکیپیدیا، ئینسایکڵۆپیدیای ئازاد\nیەکەمین کۆنفرانسی کۆڕبەندی چەپی کوردستان لە ٩ی تشرینی دووەمی ٢٠١٩ لە ھۆڵی شەھیدانی حزبی شیوعی کوردستان لە عەنکاوە لە ھەولێر بە دروشمی (کاراکردنی ڕۆلی ھێزە چەپەکانی کوردستان لە تێکۆشانی نیشتمانی و چینایەتیدا) بەڕێوەچوو. ئەم کۆڕبەندە دوو پانێڵی لە خۆ گرتبوو، پانێلی یەکەم لەژێر ناوی (ڕوانگەی ھێزە چەپەکانی کوردستان بۆ کێشەکانی ڕۆژھەڵاتی ناوەڕاست، و ململانێی ھێزە نێودەوڵەتی و ھەرێمایەتییەکان لە ڕۆژھەڵاتی ناوەڕاست و کارتێکردنی لەسەر پرسی کوردستان) بوو کە کاوە مەحموود، ھیوا سەید سەلیم، نەوید میھراوەر، نوێنەری بەرێز سینان چیفتیورک، و ھەڤال بایڕام بەشدارییان تێدا کرد. ھەروەھا پانێلی دووەم بەناونیشانی (ھەڵومەرجی ئەمڕۆی کوردستان و بنەمای گوتاری ھێزە چەپەکانی کوردستان و دەرفەتی کاری ھاوبەش و ئاستەنگەکان) بوو کە بەڵێن عەبدولڵا، نەجمەدین مەلا، نوسرەتین حاچین، مەسعوود تەک، و ھیوا عومەر لەناویدا بەشدارییان کرد.\nلە یەکەمین کۆنفرانسی کۆڕبەندی چەپی کوردستان جگە لە لە چەندین نووسەر و ڕۆشنبیری چەپ، نوێنەرانێک لەم حیزبانە بەشدار بوو:\nلە باکوور: پارتی کۆمۆنیستی کوردستان و پارتی سۆسیالیستی کوردستان\nلە ڕۆژاوا: پارتی کۆمۆنیستی کوردستان\nلە ڕۆژھەڵات: کۆمەڵەی زەحمەتکێشانی کوردستان\nلە باشوور: حیزبی زەحمەتکێشانی کوردستان، حیزبی شیوعی کوردستان-عێراق، بزووتنەوەی دیموکراتی گەلی کوردستان\nدووەمین کۆنفرانسی کۆڕبەندی چەپی کوردستان لە ٢١ی تشرینی دووەمی ٢٠٢٠ بەھۆی قەیرانی ناصۆشیی کۆرۆنا بە شێوەی ئۆنلاین لە تۆڕی زووم بەڕێوەچوو. ئەم کۆنفرانسە لەسەر سێ تەوەری سەرەکی دابەشکرابوو. لە تەوەری یەکەم چوار گرتە فیدیو سەبارەت بە ڕەوشی سیاسیی ھەر چوار پارچەی کوردستان لە بواری پەرەسەندنەکانی بابەتی نیشتمانی پیشان درا و ئامادەبوانی کۆنفرانس گتوگۆیان لەبابەتی کرد. لە تەوەری دووەمی کۆنفرانسەکە باس لە ئەرکەکانی ھێزی چەپی کوردستانی لە قۆناغی ڕزگاری نیشتمانیدا و ئەرکە چینایەتییەکانی ھێزی چەپی کوردستان لە ھەر پارچەیەکدا کرا. تەوەری سێیەمی کۆنفرانسەکەش بۆ بابەتی کۆرۆنا و لێکەوتەکانی لەسەر جیھان بە گشتی و خەڵکی زەحمەتکێش لە کوردستان و لە سەرانسەری جیھاندا تەرخان کرابوو.\nلە دووەمین کۆنفرانسی کۆڕبەندی چەپی کوردستان نوێنەرانێک لەم حیزبانە بەشدار بوو:\n^ ی ا "لە شاری ھەولێر یەکەمین کۆڕبەندی ھێزە چەپەکانی کوردستان بەسترا". ڕێگای کوردستان. حیزبی شیوعی کوردستان. ٩ی تشرینی دووەمی ٢٠١٩. لە ڕێکەوتی ٢٠ی ئازاری ٢٠٢١ ھێنراوە. بەدواداچوون بۆ ڕێکەوت بکە لە: |access-date=, |date= (یارمەتی)\n^ ی ا "ڕاگەیاندنی کارەکانی یەکەمین کۆڕبەندی ھێزە چەپەکانی ھەر چوار پارچەی کوردستان". ئاوێنە. ١٢ی تشرینی دووەمی ٢٠١٩. لە ڕێکەوتی ٢٠ی ئازاری ٢٠٢١ ھێنراوە. بەدواداچوون بۆ ڕێکەوت بکە لە: |access-date=, |date= (یارمەتی)\n^ "سبەی کۆڕبەندی چەپی کوردستان دووەمین کۆنفرانسی بە شێوازی ئۆنلاین لە تۆڕی زووم بەڕیوە دەبات". ئێستانیوز. ٢٠ی تشرینی دووەمی ٢٠٢٠. لە ڕێکەوتی ٢٠ی ئازاری ٢٠٢١ ھێنراوە. بەدواداچوون بۆ ڕێکەوت بکە لە: |access-date=, |date= (یارمەتی)\n^ ی ا "کۆربەندی چەپی کوردستان دووھەمین کۆنفرانسی خۆی ئەنجام دا". ڕێگای کوردستان. حیزبی شیوعی کوردستان. ٢٣ی تشرینی دووەمی ٢٠٢٠. لە ڕێکەوتی ٢٠ی ئازاری ٢٠٢١ ھێنراوە. بەدواداچوون بۆ ڕێکەوت بکە لە: |access-date=, |date= (یارمەتی)\nوەرگیراو لە «https://ckb.wikipedia.org/w/index.php?title=کۆڕبەندی_چەپی_کوردستان&oldid=765495»\nئەم پەڕەیە دواجار لە ٢٢:٥٥ی ٢٠ی ئازاری ٢٠٢١ نوێ کراوەتەوە.


ئەم گیراوەیە درووستبکە و بیدە لە ڕوخسارت، مووە زیادەکان بنەبڕ دەکات! – تۆڕی میدیایی خەڵک\nئەم گیراوەیە درووستبکە و بیدە لە ڕوخسارت، مووە زیادەکان بنەبڕ دەکات!\n2019/09/21 - 12:03 AM\nمووی ده‌موچاو له لای خانمان كێشه‌یه‌كی گه‌وره‌یه‌و زۆر كات پاره‌یه‌كی زۆر له لابردنیدا خه‌رجده‌كه‌ن، به‌ڵام ئه‌مه‌ی خواره‌وه ماسكێكی سروشتیه كه ده‌توانیت به ئاسانترین شێوه كۆتای به‌و مووه بهێنیت.\nپێكهاته‌ی گیراوه‌كه پێكهاتوه له 1 كه‌وچك هه‌نگوین و نیو كه‌وچك ئاردی شۆڤان و 2 كه‌وچكی چا ئاوی لیمۆی تازه.\nئه‌م پێكهاته‌یه تێكه‌ڵی یه‌كدی بكه‌و بیده له‌و ناوچانه‌ی مووی پێوه‌یه، پاش 15 خوله‌ك گیراوه‌كه له روخسارت لێبكه‌ره‌وه و بۆ ماوه‌ی مانگێكیش هه‌فتانه 3 جار ئه‌م كاره دوباره بكه‌ره‌وه.


بۆ بازاڕی عێراق بە دەستی ئێرانەوە نیە؟\nYou are at:Home»تەوەر»هەواڵ»تایبه‌ت»بۆ بازاڕی عێراق بە دەستی ئێرانەوە نیە؟\nBy nuche.net on\t 2018/01/18 تایبه‌ت, شیکاری\nسەید حەمید حسێنی، بەڕێوەبەری ژووری بازرگانی ئێران و عێراق،چەند رۆژ بەر لە ئێستا،لە میانەی کۆبوونەوەی دەرفەتەکانی هەناردە بۆ بازاڕی بەسرە، رایگەیاند، ئامادەنەبوونی وەزیران و بەرپرسانی پەیوەندیدار بۆ سەردانکردنی بازاڕی عێراق، بۆ هەناردەی ئێران کێشە سازە.\nئەم بەرپرسەی ئێران، گوتی، لە ساڵی ٢٠٠٣ بەداوە، ئێران ئامادەبوونی لە بازاڕی عێراق هەبووە. رادەی ئەم ئامادەبوونەش لە گەڵ مێژووی پەیوەندییەکانی ئەم دوو وڵاتەدا ناگونجێ و بەشێک لە نزم بوونی ئاستی ئاڵۆگۆڕی ئابوری، پەیوەستە بەوە کە چالاکانی ئابوری و بازرگانانی ئێرانی ناسیاو و شارەزاییەکی کەمیان لە بازاڕی عێراق هەیە.\nسەید حەمید حسێنی، ئەوەش دەخاتە روو کە لە ژووری بازرگانی ئێران و عێراق، لێکۆڵەینەوەی بازاڕی عێراق و دەرفەتەکانی ئێستای ئەم بازاڕە کراوە. هانی کۆمپانیاکانی خۆشمان داوە کە بچنە ناو ئەم بازڕەوە، بۆ دەستپێکی ئەم پرۆسەیە، پێشنیارمان کرد کە ناوەندی بازرگانی بەسرە لە لایەن کۆمپانیاکانی ئێرانەوە بەڕێوە بچێت، کەچی تاکو ئێستا پێشوازی لەم پێشنیارە نەکراوە.\nبەرپرسی ژووری بازرگانی ئێران و عێراق ئەوەشی رایگەیاند، کە رۆژانە ١٩ بۆ ٢٠ ملیۆن دۆلار شتومەک و کاڵا هەناردەی عێراق کراوە. کەرەستەی بیناسازی، خۆراک، جۆرەکانی بەرهەمی کشتوکاڵ، خاوێن کەرەوە و بەرهەمەکانی تەندروستی، بەشێکی زۆری ئەو کاڵا و کەرەستانەن کە هەناردەی بازاڕەکانی عێراق کراون.\nحسێنی ئاماژە بە پێشنیارێک دەکات کە، پێشنیاری ئەوەمان کرد بۆ ئەوەی مەسەلەی گرانفرۆشی بۆ گەشتیارەکانی عێراق، نەیەتە ئاراوە، ژووری بازرگانی لە دەروازە سنوریەکان بە هاوبەشی هەر دوو، نوێنەرانیان ئامادە بن و رادەی رەزامەندی گەشتیاران هەڵبسەنگێنن.\nیەحیا ئالی ئیسحاق، بەرپرسێکی ژووری بازرگانی هاوبەشی ئێران وعێراق رونیدەکاتەوە، عێراق لە ١٥ ساڵی داهاتوو بە رێژەی وەبەرهێنانی ساڵانی سەدان ملیار دۆلار، دەبێتە گەورەترین بازاڕی ناوچەکە. ژێرخانەکانی عێراق بە تەواوی لە ناو چووە و پێویستی بە نۆژەنکردنەوە هەیە. لەم رووەوە ئێران دەتوانێ بەشێکی زۆری پێداویستیەکانی ئەم وڵاتە دابین بکات.\nئالئ ئیسحاق هۆشداری دەداتەو ئێران و دەڵێت، ئەگەر ئێران هەلی ئامادەبوونی خۆی لە بازاڕی عێراق لە دەست بدات. ئەم بازاڕە هاوشێوەی بازاڕی ئاسیای میانە لە کیس دەچێت.\nشەهلا عموری، بەرپرسی ژووری بازرگانی ئەهواز، پێی وایە، پاک وخاوێنی شارەکانی عێراق، مێعماری ستاندارد، ژێرخانە سەرەکیەکان، دروست کردنی پرد، جادە و رێگاوبان، بەشێک لەو بوارانەن کە شارەزایان و کۆمپانیاکانی ئێرانی دەتوانن تیایدا چالاک بن. وێڕای ئەوەی کە بواری پەروەردە دەتوانێ زەمینەیەکی دیکەی هاوکاری بێت.\nعموری باس لەوەش دەکات، کە پارێزگای بەسرە خاکێکی بەپیتی هەیە و دەکرێ ساڵانە سێ جار کشتوکاڵی تیادا بکرێت. لەم رووەوەش دەتوانین وەبەهێنانی تێدا بکەین. سەرباری ئەمەش عێراقیەکان ئامادەن حەوزەکانی پەروەردەی ماسی و زەمینی خۆڕاییمان بۆ دابین بکەن.\nبە گوتەی بەرپرسی ژووری بازرگانی ئەهواز، مانگابە زیاتر لە ٣ هەزار هاووڵاتی عێراق، بۆ وەرگرتنی چارەسەر سەردانی ئێران دەکەن.لەم رووەوە، بواری گەشتیاری تەندروستی و هەروەها دانانی کۆمپانیای دروست کردنی دەرمان لە عێراق، زەمینەیەکی لەباری بۆ وەبەرهێنان هەیە.\nتاهیری، جێگری کونسوڵخانەی ئێران لە بەسرە جەخت لە سەر زەمینەی هەناردەکردنی شتومەک و کاڵای ئێرانی و-وەبەرهێنانی سەرمایەدارانی ئێرانی دەکات و دەڵێت، هاوکات لە گەڵ ئەوەی کە دەبێ چآومان لە سەر بازاڕی بەسرە بێت، نابێ بازاڕی پارێزگاکانی الامارە، ناصریە و سەماوە نادیدە بگرین.\nبەرپرسانی ئێرانی پێیانوایە، کە پێشنگاکانی ئێران لە عێراق بە شێوەیەکی لاواز بەڕێوە دەچێت. رەبیهاوی، شارەزایەکی بواری بازرگانی دەڵێت، خاڵە لاوازەکانی ئێمە لە پەیوەندی لە گەڵ گەشەپێدان بە پەیوەندی ئابوری و بازرگانی ئێران و عێراق خەسارناسی نەکراوە. فاکتەرێکی گرنگ وخاڵێکی لاوازی لایەنی ئێرانی، هەناردەکردنی کۆمەڵێک شـتومەک و بەرهەمی ئەم وڵاتەیە کە ئاستی کوالتییان لە خوارەوەیە. هەر بۆیەش رێکخراوی گەشەی بازرگانی لە بڕیارێکدا خاڵە گومرکیەکانی ئێرانی ئەرکدار کردووە کە ئەو کاڵا و شتومەکانە کە هەناردەی عێراق دەکرێن، دەبێ لە رووی تەندروستی و کوالێتی، ستانداردیان هەبێ، وێڕای ئەوە کە پاکەت کردنی بەرهەمەکانی کشتوکاڵ و خواردن دەبێ بە وردی رەچاو بکرێن.


چه‌ند بۆمبێـکی ئیسرائیل به‌ر باڵه‌خانه‌یه‌کی نه‌ته‌وه یه‌کگرتووه‌کان له غه‌ززه ده‌که‌وێت\nی مانگی یه‌ک ١٥, ٢٠٠٩\nبان کی موونی سـکرتێری گشـتی نه‌ته‌وه یه‌کگرتووه‌کان ده‌ڵێت ئێجگار دڵنیگه‌رانه به بۆمبـبارانکردنی ئیسرائیل بۆ باڵه‌خانه‌یه‌کی سه‌ره‌کی نه‌ته‌وه یه‌کگرتووه‌کان له شـاری غه‌ززه، له کاتێـکدا هێزه‌کانی ئیسرائیلی بۆ یه‌که‌مین جار له‌وه‌ته‌ی هێرشـکردنیان بۆ سه‌ر حه‌ماس ده‌سـتیپـێـکردووه به‌ره‌و قوڵایی ناوچه جێ‌نشـیـنه‌کان نزیـک‌ده‌بنه‌وه.\nبه‌ڕێز بان له ته‌ل ئه‌بیبه به مه‌به‌ستی گه‌یشتنه به ئاگربه‌سـتێـک، ده‌ڵێت ئێهود باراکی وه‌زیری به‌رگری پـێی‌گوتووه که بۆمبـبارانکردنه‌که‌ی که 3 که‌سی تێدا برینداربووه هه‌ڵه‌یه‌کی گه‌وره بووه.\nجێی وتنه هه‌ردوو ئیسرائیل و میلیشـاکانی حه‌ماسی فه‌له‌سـتینی داواکاری نه‌ته‌وه یه‌کگرتووه‌کانیان بۆ ڕاگرتنی شه‌ڕ پـشـتگوێ خسـتبوو.\nهاوکات ئامۆس گیلادی به‌پـرسی وه‌زاره‌تی به‌رگری ئیسرائیل له قاهیره‌یه بۆ وتووێـژ له‌سه‌ر نه‌خشه‌یه‌کی ئاگربه‌ست به سه‌رپه‌رشـتی‌کردنی میسر. نوێنه‌رانی حه‌ماس که له ڕۆژی چوارشه‌ممه‌دا له‌گه‌ڵ ناوبژیوانکه‌رانی میسردا کۆبووبوونه‌وه له قاهیره ده‌ڵێن ئه‌وان ته‌نانه‌ت نه‌خشه‌ی به‌رفراوانتر ڕه‌ت‌ناکه‌نه‌وه هه‌رچه‌ندێـکه باسـیان له قبۆڵـکردنیشی نه‌کردووه.\nبان کی موونی سـکرتێری گشـتیش له ئه‌مڕۆدا و له میانه‌ی سه‌ردانه‌که‌ی بۆ ئیسرائیل گوتی ژماره‌ی گیان له‌ده‌سـتانه‌که له ئاکامی ئه‌و شه‌ڕه له غه‌ززه قبوڵ ناکرێت.\nجێی باسه وا ڕاپـۆرت کراوه زیا له هه‌زار فه‌له‌سـتینی گیانیان له‌ده‌سـتدابێت که 300 منداڵیان له نێواندایه و هه‌روه‌ها 13 ئیسرائیلیش تا ئێسـتا کوژرابن.


07:40 - 16/07/2019\nبەهۆی پرسی گەڕان بەدوای غازی سروشتیی پەیوەندیەكانی توركیاو یەكێتی ئەوروپا تێكچوو\nبەهۆی لاساریی دەسەڵاتدارانی توركیاو گوێنەدان بەهۆشدارییەكانی سەرانی ئەوروپا لەبارەی گەڕان بەدوای غازی سروشتیی لەدەریای ناوەڕاست و نزیك كەناراوەكانی قوبرس. یەكێتی ئەوروپا كۆمەڵێك سزای بەسەر ئەنقەرەدا سەپاند. ئەوەش هێندەی دیكە بڕسكی لەدەسەڵاتدارانی ئەنقەرە بڕیوەو كێشە نێوخۆیی و ئابورییەكانی ئەو وڵاتە, هێندەی دیكە قوڵتر دەكاتەوە.\nچاودێرانیش پێیان وایە. بەهۆی سەركێشیی دەسەڵاتدارانی توركیاو وەستانەوە بەڕووی واشنتۆن و ئەوروپیەكانداو پێچەوانە مامەڵەكردن لەبەرامبەر سیاسەتەكانیان. دەبێت لەچاوەڕوانیی سزای توندتردا بێت.\nلەكاتێكدا توركیا لەچاوەڕوانیی پەرچەكردارو سزای واشنتۆنە لەبەرامبەر لاساریی و گوێپێنەدانی هۆشدارییەكانی پێشووی ئەمریكاو كڕینی سیستەمی بەرگریی موشەكی ئێس 400ی روسی. لەهەنگاوێكی چاوەڕوانە نەكراودا, ئەوروپیەكان بەتوندی بەڕووی دەسەڵاتدارانی ئەنقەرەدا وەستانەوەو كۆمەڵیك سزایان بەسەر توركیادا سەپاند.\nماوەیەكە توركیا بێ گوێدانە هیچ هۆشداریی و پرەنسیپێكی كاری نێودەوڵەتیی گەڕان بەدوای سەرچاوە سروشتیەكاندا. دەستیكردووە بەگەڕان بەدوای غازی سروشتیی لەكەناراوەكانی قوبرسدا كەوڵاتێكی ئەندامی یەكێتی ئەوروپایە.\nیەكێتی ئەوروپا بەهۆی بێ هیوابونی لەدەسەڵاتدارانی توركیاو گوێ نەگرتن لەهۆشداریی ئەوروپیەكان لەو پرسەدا. وەڵامی لاسارییەكانی توركیای بەكۆمەڵێك سزا دایەوە.\nیەكێتی ئەوروپا بڕیاریدا گفتوگۆكانی تایبەت بە گواستنەوەی ئاسمانی لەگەڵ توركیا هەڵپەسێرێت. هەروەها كۆبونەوەكانی ئەنجومەنی هاوبەشی نێوان ئەوروپا‌و توركیاو سەرجەم گفتوگۆكانی نێوان هەردوولا لەسەر ئاستی باڵا, هەڵپەسێرێت.\nیەكێتی ئەوروپا رەزامەندیی لەسەر ئەو پێشنیازەشدا كەهاوكارییە داراییەكانی ئەوروپا بۆ توركیا لەساڵی 2020دا كەمبكرێنەوە. كەپێدەچێت ئاستی كەمكردنەوەكە بگاتە 146 ملیۆن دۆلار. داوا لەبانكی وەبەرهێنانی ئەوروپاش كرا پیاچونەوە بكات بەو قەرزانەی وەك پشتیوانیی دارایی دەدرێن بەتوركیا.\nلەوەڵامی سزاكانی ئەوروپا. مەولود چاوش ئۆغڵو وەزیری دەرەوەی توركیا لەسەردانەكەی بۆ مەسەدۆنیای باكور رایگەیاند, بەم زووانە كەشتیی چوارەم دەنێرن بۆ رۆژهەڵاتی دەریای ناوەڕاست. بۆ ئەوەی چالاكیەكانیان زیاتر بكەن بۆ گەڕان بەدوای غازی سروشتیی.\nوەزارەتی دەرەوەی توركیاش لەبەیاننامەیەكدا رایگەیاند, ئەو سزایانەی لەلایەن یەكێتی ئەوروپاوە بەسەریاندا سەپێنراون، نابنە رێگر لە بەردەم پرۆسەی گەڕان بەدوای غازدا لەدەریای ناوەڕاست. ئەوەش پێ دەچێت هێندەی دیكە دۆخەكە ئاڵۆرزتر بكات و پەیوەندیەكانی نێوان توركیاو ئەوروپیەكان خراپتر بكات.


ماوەیەكە كێشە و گرفت كەوتوەتە نێو میدیای كوردییەوە و لێدوانی جیاجیا دەدرێت، بە تایبەتی پاش بەرنامەكەی ڕەنج سەنگاوی، گوایە چەند تۆمەت خراوتە پاڵ ڕۆژنامەنووسان و ئەوەش ڕووی میدیای ئەهلی دەگرێتەوە.\n* دەكرێت بپرسین ئایا، ڕۆژنامەنووس نییە، جاسووس بێ؟\n* ئایا ڕۆژنامەنووس نییە، دێتە مەچكۆ و شەعب بۆ هەواڵ كۆ كردنەوە؟\n* ئایا ڕۆژنامەنووس نییە، خەریكی ڕاپۆرت نووسین و ملشكاندنی هاوپیشەكانیەتی؟\n* ئایا ڕۆژنامەنووس نییە، بە ناوی ئەهلیەوە، پارە لە حزب و مەسئوولەكان وەردەگرێت؟\n* ئایا ڕۆژنامەنووس نییە، بە ڕۆژ زمانی دوو بست درێژە و بە شەویش دەعوتی مەسئوولەكانە؟\n* ئایا ڕۆژنامەنووس نییە، بە نهێنی لەگەڵ دەزگای مەترسیدار پەیوەندیی هەیە و هەواڵی دەداتێ؟\n* ڕۆژنامە و ڕۆژنامەنووس نییە، ڕاپۆرت و هەواڵ بە خواستی شوێنی تر بۆ شكاندنی حیزبێك و سەركردەیەك بڵاو دەكاتەوە؟\n* ئەمانە هەمووی درۆیە...؟!\n* ئەگەر هەیە دەبێ دانی پێدا بنێن، كاتێكیش هەیە و واقیعە، دەبێ بزانین كە لە ناو گشت میدیای كوردستاندا هەیە و تەراتێن دەكەن، هەر كەسیش دەیخاتە سەر خۆی، كەیفی خۆیەتی، بەڵام گرنگ ئەوەیە ئەو دیاردە قێزونانە لە ناو میدیای كوردیدا هەن و ڕەنگە زۆریشمان بیناسین و بیانبینین.\n-دڵنیام ڕۆژێك دێ، هەموو ئەو شتانە ئاشكرا بن و دەریش دەكەوێت، كێ پارەی لە (ئەمریكا و توركیا) وەرگرتوە و كێ هەواڵی بە مەبەست بڵاوكردوەتەوە و كێ ڕۆژنامەنووس بوە و كێ بە پێی پێوەر و ئیتكی ڕۆژنامەنووس شتی بڵاو كردوەتەوە و كێش ڕاستگۆ بوە، بەڵام زۆر جار بۆ چەواشەكردنی بەرامبەر دەبێ بەس خۆت چاك و باش بزانێ تا بڕوات پێ بكرێت.\n-ئەگەر نا ناكرێت داوای شەفافیەت بكەی و خۆشت شەفاف نەبیت، بۆیە ناكرێت ئەوەی چوار ساڵە خەریكی كاری ڕۆژنامەنووسیەی خۆی لێ ببێتە سوپەرمان و ئەوانی تریش كە دەیان ساڵە لەم بوارەدا خزمەت دەكەن، پەراوێز بخرێن!\nمن هیوادارم حكوومەت ئازایانە و ڕاستگۆیانە لەو بێدەنگە بێتە وەڵام و هەموو نهێنەیەكان ئاشكرا بكات، كە كێ ڕۆژنامەنووسە و كێش چەواشەكارە.\n-دڵنیام حكوومەت و دەزگاكانی لە سەر هەر لایەنێك زانیارییان هەیە و دەتوانن ئەوە ساغ بكەنەوە كێ دڵسۆزە كێ، ڕۆژنامەنووسە...؟!\nژماره‌ی بینین: 287\nئایا مونیف ناوەرۆکی یەکێک لە رۆمانەکانی دزیوە؟\nعەلی حەسەنیانی رچەشكێنی شیعری نوێ\nچاوپێكەوتن لەگەڵ كەریم پەڕەنگ\nکۆتایی قه‌یران له‌کتێبی (دوای قه‌یران)ی ئالان تۆریندا\nگەشتێك بۆ دنیای پڕ لە پەژارەی ئەحمەد رەزا ئەحمەدی\nفه‌لسه‌فه له‌ڕوانگه‌ی مارکسه‌وه\nپەیڤێک لەسەر ژیانى رۆزا لۆکسمبۆرگ\nچه‌مکی دیارده‌گه‌رایی له‌هزری باشلار\nجەنگی کۆتایی مێژوو\nهەزار ماڵ لە خەون و ترس\nچۆن جیهان بگۆڕین\nكۆچی ناشەرعی دیوێکی تری تیرۆری نێودەوڵەتی\nسوکرات - ژیانێک یه‌كسان به فه‌لسه‌فه\nدیدار له‌گه‌ڵ سێمین بێهبه‌هانی\nوتەکانی ژنی ئاسمانی


لەیلی عەتار ئەو خانمەی بە مووشەكی ئەمریكا كوژرا\n03:39 - 31/07/2019\nلەیلی عەتار ئەو خانمەی بە مووشەكی ئەمریكا كوژرا\nنیگاركێشێكی بەناوبانگی عێراقی بوو. ژیانێكی ئارام و خۆشەویستی دەوربەرەكەی بوو. ئەوەی زیاتر خۆشەویست بوو لای حیزبی بەعس بوو. سەدام حوسێن زۆر خۆشی دەویست تا ڕادەیەك قسەلۆكی ئەوەش بووە كە پەیوەندییەكی دۆستانەی پتەویان هەبووە تا رادەی حەز لێبوون. لەیلا عەتار ناوێكی دیاری ساڵانی حەفتا و هەشتەكانی سەدەی ڕابردوو. بەڵام لە خاڵێكدا ژیانی بە تەواوەتی كەوتە مەترسیەوە، چونكە لە دوای جەنگی كەنداوەوە، كاتێك جۆرج بوشی باوك هێرشیكردە سەر بەغدا، لەیلا عەتار بە چەك ڕقی خۆی بۆ ئەمریكا دەنەبڕی بەڵكو لەبەردەم دەرگای چوونە ژوورەوەی هوتیل ڕەشید وێنەیەكی بوشی باوكی كێشا، هەركاتێك میوانێك بهاتە و بچوایە ئەوا دەبوو پێ لەسەر دەموچاوی سەرۆكی ئەمریكا دابنێت. دوای دوو ساڵ لەو ڕووداوە بە موشەكێكی ئەمریكا ژووری نووستنەكەی كرایە ئامانج و كوژرا.\nلەیلا عەتار كێ بوو؟\nلەیلا ساڵی 1944 لە بەغدا لە دایكبووە، ئەو هونەرمەندێكی شێوەكاربوو. وەكو بەڕێوبەری مۆزەخانەی نیشتیمانی بۆ هونەری مۆدێرنە كاریدەكرد. دواتریش بوو بە بەڕێوبەری گشتی فەرمانگەی هونەری و بەڕێوبەری ناوەندی سەدامی هونەری و هۆڵی بەغدا. لەیلا ئەندامی سەندیكا و كۆمەڵەی هونەرمەندانی عێراق بوو. لە ژیانی هونەری خۆیدا پێنج پێشنگای تایبەتی خۆی لە ناوخۆی عێراق كردبووەوە. لە چەندین پێشانگای نێودەوڵەتییش بەشداریكردووە، لە چوارچێوەیاندا پێشانگای بینالی لە قاهیرە كە ساڵی 1984 بەسترا و توانی لە پێشانگای بیناڵی كوێت بەلەمی چارۆكەداری ئاڵتونی پێبەخشرێت.\nژیانی تایبەتی لەیلا\nلەیلا لە دایكبووی بەغدایە و هەر لەسەرەتایی مناڵیەوە حەزی لە نیگاركێشان بووە. یەكەمین خەڵاتی وێنەكێشانی كە پێبەخشراوە لە پێشبڕكێی جیهانی مناڵان كە لە هیندستان بەسترا، ئەوكاتە تەمەنی حەوت ساڵ بووە. چەندین خەڵاتی نێودەوڵەتی لە بواری وێنەكێشان بە دەستهێناوە. لە ساڵی 1992 سەبارەت بەوەی كێ یارمەتیدەری بووە لەیلا عەتار بە میدیاكانی ڕاگەیاندووە" ژینگەی خێزانەكەم زۆر لەباربوو بۆ وێنە كێشان، بۆیە ئەوان بەردەوام هانیان دەدام. ئەوەش وایكرد بەردەوامبم. كاتێك وێنە دەكێشم هەست دەكەم بە تەواوەتی لە جیهان دادەبڕێم بەرەو ژیانێكی دیكە هەنگاو دەنێم. هیچ شتێك لەبەرامبەرم نامێنێت جگە لە تابلۆ و بابەت و پەڕەمووچی ڕەنگەكان. ئەم كارانە هیچ سنوورێكی نییە، بۆیە بەشێوەیەكی هەڕەمەكی لەو ژیانەدام و شێوەیەكی خۆڕسك لە ژیانی ئێستای هونەرەكەمدا هەیە."\nژیانی ئەكادیمی و ناسناوەكانی\nلەیلا دەرچووی ئەكادیمیای هونەرە جوانەكانە بۆ ساڵانی 1964-1965 دواترلە ساڵی 1967 بەشداری كۆمەڵەی ئادەم و حەوای كرد. ئەوەیە یەكەمین وێستگەی پرۆفیشناڵی ئەوبوو. دواتر لە ساڵی 1968 یەكەمین پێشانگای تایبەتی خۆی كردەوە دوای ئەوە چوار پێشانگای دیكەی بە دوای خۆیدا هێنا. تاوەكو ساڵی 1988 چەندین خەڵاتی نێودەوڵەتی لە لایەن وڵاتانی كوێت و بەحرێن و میسر پێبەخشرا. لە گرنگترین قسەكانی لەیلا عەتا كە ساڵی 1989گوتوویەتی :" خۆشەویستی گرنگە. لە هەموو شت زیاتر ئێستا عێراقییەكان پێویستیان بە خۆشەویستە كە لە نێوان خۆیاندا یەكیان خۆشبوێت."\nلەیلا بەهۆی ئەوەی كەسێكی خۆشەویست بووە لەناو خەڵكی هەمیشە ناسناوی جوانیان بۆ داتاشیووە لەوانەش:" سوسەنە جوانەكەی بەغدا، خانمی بێدەنگی خۆرهەڵاتی ناوەڕاست، شازادەی بێدەنگی." چونكە ئەم خانمە هەمیشە بە بێدەنگی لە ڕێگەی تابلۆكانیەوە چارەسەری كێشە و ئازارەكانی ئافرەتانی كردووە.\nله‌یلا عه‌تار له ڕووی كاری هونه‌رییه‌وه، هه‌میشه هه‌ستێكی قوڵ له ناخیدا په‌نگی ده‌خوارده‌وه له ڕێگه‌ی نیگاره‌كانیه‌وه، ئه‌و خه‌مانه‌ی تێكه‌ڵ به سرووشت ده‌كرد، هه‌ندێك جاریش ئه‌وه به‌دیده‌كرا كه نیگاره‌كانی وه‌كو گۆڕه‌پانێكی جه‌نگه دوای شه‌ڕێكی قورس جێهێڵدراوه. بۆیه وێنه‌كانی تێكه‌ڵه‌یه‌ك بوو له خۆرهه‌ڵهاتن و خۆرئاوابوون. ئه‌مه‌ش وایده‌كرد نیگاره‌كانی وه‌كو رۆمانسیه‌ت ده‌ركه‌وێت. سه‌ره‌ڕای ئه‌و هه‌موو جوانییه‌ی له ڕووخسار و نیگاره‌كانی به‌دی ده‌كرا. په‌یوه‌ندییه‌كی پته‌وی له‌گه‌ڵ حیزبی به‌عس و به تایبه‌تی سه‌دام حوسێن هه‌بووه. بۆیه زۆرێك له‌وانه‌ی دژی ئه‌و ده‌سه‌ڵاته بوون، هه‌رگیز نكۆڵیان له‌وه نه‌كردووه، كه له‌یلا عه‌تار ئه‌گه‌رچی شێوه‌كارێكی باشیش بێت، به‌ڵام ئه‌ویش هیچی كه‌متر نه‌بووه له‌و ئه‌ندامانه‌ی به‌عس كه دژایه‌تی خه‌ڵكانی ئۆپۆزسیۆنیان كردووه.\nله كۆتای حه‌فتاكان و سه‌ره‌تای هه‌شتاكان له شاری به‌غدا هوتێلێك به‌ناوی هوتێل ڕه‌شید كرایه‌وه. ئه‌م هوتێله ببووه شوێنی مانه‌وه‌ی پادشا و سه‌رۆك و شاندی وڵاتان. سه‌ره‌ڕای ئه‌وه‌ی به‌خۆی ناوبانگی هه‌بوو، به‌ڵام له كاتی جه‌نگی دووه‌می كه‌نداو ناوبانگی زیاتر په‌یداكرد، چونكه له لایه‌ن له‌یلا عه‌تاره‌وه وێنه‌یه‌كی جۆرج بوشی باوك له‌به‌رده‌م ده‌رگای هوتێله‌كه كێشرا. كاتێك كه‌سێك بچوایه‌ته ژووره‌وه یان بهاتبایته ده‌ره‌وه، ده‌بوو پێڵاوه‌كانی به‌سه‌ر ده‌موچاوی بووشی باوكدا تێپه‌ڕیبایه. هه‌ربۆیه له ساڵی 1993 له لایه‌ن ئه‌مریكاوه بۆردومانكراو بووه هۆی ئه‌وه‌ی كه زیانێكی گه‌وره‌ی ماددی و مرۆیی له هوتێله‌كه بكه‌وێت و چه‌ندین كه‌سیش كوژران. تاكه هۆكاری ئه‌و بۆردومانه‌ش ئه‌وه‌ش بوو كه له‌به‌رده‌م ده‌رگای هوتیڵه‌كه وێنه‌یه‌كی جۆرج بۆش كێشرابوو.\nكوژرانی له‌یلا و ده‌نگۆكانی\nله 27ی حوزه‌یرانی 1993 له لایه‌ن ئه‌مریكاوه به مووشه‌ك له‌یلا عه‌تار و مێرده‌كه‌ی به‌ناوی عه‌بدولخالق جریدان و دایه‌نێك كه مناڵه‌كانیانی به خێو ده‌كرد، كوژران. ئه‌و كاته ماڵی ئه‌وان ده‌كه‌وته پشت باڵه‌خانه‌ی ده‌زگای هه‌واڵگری عێراقه‌وه بۆیه ئه‌و شه‌وه 24 موشه‌ك نرا به‌و ناوچه‌ی مه‌نسووره‌وه. ئه‌وه‌ی كه دوای كوژرانه‌كه‌ی بڵاوكرایه‌وه ئه‌وه‌بوو كه له‌یلا عه‌تار له‌به‌ر كێشانی ئه‌و وێنه‌ی جۆرج بوشی باوك كوژراوه. به‌ڵام دوای ئه‌وه یه‌كێك له كوڕه‌كانی له‌یلا عه‌تار له سه‌ر پۆستێكی فه‌یسبوك نووسیوویه‌تی ده‌مه‌وێت بۆ یه‌كه‌مینجار ئه‌و ڕاستیه بڵێم، كه كوژرانی دایك و باوكم دوور و نزیك په‌یوه‌ندی به وێنه‌كه‌ی بوشی باوكه‌وه نه‌بوو. به‌ڵكو ئه‌وه‌ی ڕاستی بوو ماڵی ئێمه ڕاسته‌وخۆ ده‌كه‌وته پشت باڵه‌خانه‌ی ده‌زگای هه‌واڵگری عێراقه‌وه. ئه‌و شه‌وه شوومه 24 موشه‌ك ئاراسته‌ی باڵه‌خانه‌كه كرا، دوو موشه‌كی كه‌وته ماڵی ئێمه‌وه، یه‌كێكی كه‌وته گه‌راجه‌كه‌مانه‌وه. من و خوشكه بچووكه‌كه‌م و كچی خاڵێكم ڕزگارمان بوو. به‌ڵام ئه‌وی دیكه به‌ر خانووه‌كه‌مان كه‌وت و دایكم و باوكم و دایه‌نه‌كه‌مان به‌ناوی خه‌دیجه‌وه كوژران. موشه‌كێكی دیكه كه‌وته ماڵی معه‌ن قه‌یسی و خۆی و كوڕه‌كه‌ی به‌ناوی محه‌مه‌ده‌وه كوژران و ژنه‌كه‌ی ڕزگاری بوو. ئه‌وكه‌سه‌ی وێنه‌كه‌ی كێشابوو كه‌سێك بوو خه‌ڵكی پارێزگای دیاله. ئه‌و وێنه‌كه‌ی كێشابوو ده‌توانن په‌یوه‌ندی بكه‌ن به ئوستاز حه‌یده‌ر سالم كه ماوه‌ی 30 ساڵ له‌گه‌ڵ دایكم كاری كردووه.\nدوای كوژرانی له‌یلا عه‌تار\nله دوای مردنی له‌یلا عه‌تاره‌وه له‌لایه‌ن حكومه‌تی عێراقیه‌وه پێشوازی له ته‌رمه‌كه‌ی كرا و ڕێزی لێگرا. هه‌ربۆیه خێرا چه‌ندین شاعیر له‌سه‌ر له‌یلا عه‌تار هۆنراوه‌یان نووسینی، یه‌كێك له‌وانه شاكر حه‌سه‌ن ئال سه‌عید، بوو كه ئه‌وی وه‌كو شهرزاده‌ی هه‌زار و یه‌ك شه‌وه به‌راورد كردبوو. پێشتریش "خافیه‌ر پیرێز دی كۆلار" ئه‌مینداری گشتی نه‌ته‌وه‌یه‌كگرتووه‌كان به له‌یلا عه‌تاری گوتبوو."ئه‌و هونه‌رمه‌ندێكی ناوداره و به‌ڕێوبه‌رێكی زۆرجوانه."


عەبادی: پێشنیازێن شاندێ تورکیا نە ل ئاستێ داخوازیێن ئیراقێ بوون – كوردى پۆست\nوار میدیا\tعەبادی: پێشنیازێن شاندێ تورکیا نە ل ئاستێ داخوازیێن ئیراقێ بوون\t19/10/2016 kurdipostgroupلێدوانێک بنووسە\tadmin\nسەرۆکوەزیرێن ئیراقێ راگەھاند؛ پێشنیازێن شاندێ تورکیا ل سەر ھەبوونا ھێزێن وان ل ئیراقێ، نە ل ئاستێ داخوازیێن ئیراقێ بوون، دوپاتکر ژی، کو ئەو رژدن ل سەر دەرکەتنا ھێزێن تورکیا.\nحەیدەر عەبادی دیارکر، ھێزێن ئیراقی بۆمبەبارانێ ب شێوەیەکێ بەرەلایی ناکەن، بەلکو گەلەک جاران ھەیە، ئەو خوە ژ وان ئارمانجا دوور دکەن، یێن کو زیان ب گەھنە وەلاتیێن سڤیل.\nسەرۆکوەزیرێن ئیراقێ گۆتژی؛ رێیێن ئێمن بۆ سڤیلان ھاتینە دیتن، کو د گەل نێزیکبوونا ھێزێن ئیراقی بۆ چوونا ناڤا مووسلێ،کو ئەو بێھنە دەرکرن، ھەروەسا ئاماژەکر ھێزێن سەربازی ب شێوەیەکێ ھوور و ب ھەماھەنگییەکا باش پێشرەویێ دکەن.\nThe post عەبادی: پێشنیازێن شاندێ تورکیا نە ل ئاستێ داخوازیێن ئیراقێ بوون appeared first on وارمیدیا.\nدرێژه‌ی بابه‌ت http://waarmedia.com/pesnyazenshandeturkua/\nعەبادی: پێشنیازێن شاندێ تورکیا نە ل ئاستێ داخوازیێن ئیراقێ بوون\tڕێدۆزیی بابەت\nبابه‌تی پێشووکورد دەبێتە ئامانجی خیانەتەکانی سیاسەتمەدرانی ئەمەریکابابه‌تی داهاتوووشداریی تورکیا بە شارومەندانی ئەو وڵاتە لەمەڕ سەردانیان بۆ ئێراق وه‌ڵامدانه‌وه هەڵوەشاندنەوەی وەڵام\tEnter your comment here...


هەڕەشەی دەستدرێژی سێكسی لە خانمە ڕۆژنامەنوسێك دەكرێت\nنیاز عەبدوڵا، خانمه رۆژنامه‌نووسی شاری هه‌ولێر كه له چه‌ند رۆژی رابردوودا به‌شداری خۆپیشاندانی مامۆستایان و فه‌رمانبه‌رانی شاری هه‌ولێری كرد له لێدوانێكدا بۆ ده‌نگی ئه‌مریكا ده‌ڵێت: "من بەرپرسیارێتی خۆم و تەواوی هاورێ رۆژنامەنووسەکانم راستەوخۆ دەخەمە ئەستۆی نێچیرڤان بارزانی و قوباد تاڵەبانی و مەسرور بارزانی و لاهور شێخ جەنگییەوە".\nئه‌و خانمه رۆژنامه‌نووسه كه هه‌ڕه‌شه‌ی جۆراو جۆری لێكراوه تا واز له پشتگیری خۆپیشاندانه‌كان بهێنێت ده‌ڵێت: "لەچەند رۆژی رابردوودا تەنانەت هەڕەشەی دەستدرێژی سێکسیشیان لێکردووم".\n"یەکێک لە بەڵتەچییەکان چوار هەفتە لەمەوبەر لەناو شاری هەولێر یەخەی بە من گرت و چەندین جوێنی پێدام"، نیاز وای وت.\nسەبارەت بە لێدوانەکانی سەرۆکی حکومەت کە وتبووی ئەگەر خۆپیشانده‌ران چەقۆ و ده‌مانچه‌یان پێی بێت، ئێمه‌ش ئاوا ره‌فتاریان له‌گه‌ڵ ده‌كه‌ین، خاتوو نیاز عەبدوڵا وتی: "هیچ خۆپیشاندەرێک تەنانەت بەردێکیشیان لەگیرفاندا نەبووە و ئاشتیخوازانەترین خۆپیشاندان بووە".\nدەشڵێت "قسەکانی سەرۆکی حکومەت بەداخەوە دەریدەخات کە مەترسی راستەقینە لەسەر ژیانی ئێمەو ژیانی رۆژنامەنووسان و خەڵک هەیە کە بەشداری خۆپیشاندانەکانیان کردووە".\nنیاز وتیشی: "ئەم بەڵتەچیانە لەنێوان دەزگای پاراستن و ئاسایش و پۆلیس و هەماهەنگ بە جلی مەدەنییەوە هێرشدەکەن، ئەوانە دەمانچەی جۆراوجۆریان پێیەو قەمەشیان پێیە، چەقۆی ئاساییان پێ نیە، قەمەی سەربازییەو هی دەزگا ئەمنییەکانە".\nنیاز عەبدوڵا دەڵێت: "من بە دڵ سوپاسی خۆپیشاندەران دەکەم کە بە کچ و کوڕ و بە مامۆستا و فەرمانبەران و هەموو ئەو هاوڵاتیانەی لەوێ بەدڵ و بە گیان لەو رۆژەدا منیان پاراست و بەهیچ جۆرێک نەیانهێشت بکەومە ژێردەستی هێزەکانی پۆلیسی هەولێر و بەڵتەچییەکانی ئاسایش و پاراستنەوە".


لێدوانی بەکارھێنەر:Hassan barzinji - ویکیپیدیا، ئینسایکڵۆپیدیای ئازاد\nلێدوانی بەکارھێنەر:Hassan barzinji\nبەخێرھاتی بۆ ویکیپیدیا Hassan barzinji!\nویکیپیدیا ئینسایکڵۆپیدیایەکی ئازادی ئینتەرنێتییە کە بە دەستی بەشداربووانی خۆبەخشەوە لە سەرانسەری جیھاندا پێکدێت. سەیرکردن، لەبەرگرتنەوە و بەکارھێنانەوەی ناوەڕۆکی ویکیپیدیا ئازادە. ویکیپیدیا دەستەی نووسەران یان چاودێرانی تایبەتی نییە و ھەموو کەس لەسەر ئینتەرنێت دەتوانێت دەستکاری و چاودێریی وتارەکانی بکات. ئەم ویکیپیدیایە کە بە شێوەزاری ناوەندی (سۆرانی) لە زمانی کوردی (Central Kurdish Branch) دەنووسرێت، لە ٢٠٠٩ەوە لە ویکیپیدیای کوردیی باکووری (کورمانجی) بە ھۆی چەند کێشەی تەکنیکی و زمانەوانییەوە جیا بووەتەوە و ئێستا ٢٨٬٥٧٢ وتار و ١٣٤ بەشداربووی چالاکی ھەیە.\n-- > kushared (لێدوان) ٠٩:٣٨، ٢٧ی حوزەیرانی ٢٠٢٠ (UTC)\nوەرگیراو لە «https://ckb.wikipedia.org/w/index.php?title=لێدوانی_بەکارھێنەر:Hassan_barzinji&oldid=697258»\nئەم پەڕەیە دواجار لە ٠٩:٣٨ی ٢٧ی حوزەیرانی ٢٠٢٠ نوێ کراوەتەوە.


بەیاننامە | نوێنەرایەتی ئوروپا پارتی ئازادیی کوردستان\nپه‌سندکراوی کۆنگره‌ی یه‌که‌م، کۆنگره‌ی ” سه‌قامگیرکردنی پرێنسیپه نه‌ته‌وه‌ییه‌کان” 18تا20 ره‌زبه‌ری 2706 (10تا12 ئۆکتۆبری2006) پێناسه و پێشه‌کی: کوردستان نیشتمانی کورده و پێنجسه‌د هه‌زار کیلۆمیتری چوارگۆشه‌یه. له...\nبە ناوی خوای گەوره! ئۆگران و رێبوارانی ئازادیی و سەربەخۆیی کوردستان! فەرماندە و پێشمەرگە و تێکۆشەرانی ریزەکانی پارتی ئازادیی کوردستانPAK!بنەماڵەی سه‌ربه‌رزی شه‌هیدان و پێشمه‌رگه!...\nرۆڵەکانی نەتەوەی گه‌وره‌ی کورد لە رۆژهەڵاتی ناوەڕاست! کوردستانیانی وڵاتپارێز! داگرتنی ئاڵای ده‌وڵه‌تی ئێران وەک نیشانەی سەروەریی داگیرکەرانەی تاران له سه‌ر كوردستان و هەڵکردنی ئاڵای...\nرۆژی کرێکار لە روانگەی ناسییۆنالیزمی کوردەوەبه‌یاننامه‌ی پارتی ئازادیی کوردستانPAK به‌بۆنه‌ی رۆژی جیهانیی کرێکار\nلە کاتێکدا کرێکارانی ئەو وڵاتانەی سەرچاوەی سەرهەڵدانی بزووتنەوەی کرێکاریی و دیاریی کرانی رۆژی یەکی ئایاربە رۆژی جیهانیی کرێکارن، لە ناو دەوڵەتیی نەتەوەیی و نیشتمانیی...\nرۆڵەکانی نەتەوەی مەزنی کورد لە رۆژهەڵاتی ناوەڕاست! کوردستانیانی وڵاتپارێز! هەڵکردنی ئاڵای پیرۆزی کوردستان وەک سیمبۆلی ناسنامە و هێمای ئازادیی و سەربەستیی نەتەوەیی و داگرتنی...\nبەیاننامەی پارتی ئازادیی کوردستانPAK بە بۆنەی ٣٥هەمین ساڵوەگەڕی جیهادی تاران دژی کورد رۆڵه‌کانی نه‌ته‌وه‌ی کورد! کوردستانییه نیشتمانپه‌روه‌ره‌کان! 35 ساڵ له‌مه‌وبه‌ر، له‌پاش زنجیره‌یه‌ک په‌لامار و...


زیاتر لە بیست کۆچبەر بێسەروشوێنن دوای نوقمبوونی کەشتییەکەیان لە ئیسپانیا\nهێزەکانی پاسەوانی دەریایی ئیسپانیا ڕۆژی سێشەممە ڕایانگەیاند بەلەمێکی کۆچبەران لە زەریای ئەتلانتیک لە دوورگەکانی کەناری وڵاتەکە ژێرئاو کەوتووە و بەهۆیەوە کۆچبەرێک گیانی لەدەستداوە و 26 کەسی دیکەش بێسەروشوێن بوون.\nدوای وەرگەڕانی بەلەمەکە ڕۆژی دووشەممە لە دووری 217 کم باشووری ناوچەی گران کاناریا، پاسەوانانی کەنارەکە توانیان تەنیا ٣٤ کەس لە سەرنشینانی بەلەمەکە ڕزگاربکەن.\nهەروەها دوو بەلەمی دیکەش کە نزیکەی 63 کەسیان تێدابووە، لەوانە دوو منداڵ لە دەوروبەری زیاتر لە 64 کیلۆمەتری باشوورەوە دۆزرانەتەوە و پاسەوانی کەنارەکە گوتیان هەموو ئەو کەسانەی لەناو بەلەمەکاندا بوون ڕزگارکراون.\nدەسەڵاتدارانی ئیسپانیا لە 24ی مانگی 4دا ئاگادارکرانەوە لە بوونی بەلەمێک و 60 کۆچبەری ناو بەلەمەکە لە کابۆ بۆجادۆری لە سەحرای ڕۆژئاوا، ئەو ناوچە کێشە لەسەرەی کە مەغریب بە هی خۆی دەزانێت. پاسەوانی کەنارەکە گوتی تەنها 34 کەس لە کۆچبەرەکانی ناو ئەو بەلەمە دۆزراونەتەوە.\nدوو کەشتی بازرگانی و هەلیکۆپتەرێک تاکو گەیشتنی کەشتییەکی ڕزگارکەری ئیسپانی یارمەتی کۆچبەرانیان دابوو.\nکۆچبەرە ڕزگارکراوەکان کاتژمێر 10ی بەیانی ڕۆژی سێشەممەوە گەیشتوونەتە بەندەری ئەرگۆنیگوین لە گران کاناریا و پاسەوانی کەناری ئیسپانیا گووتی هەموویان خەڵکی ناوچەی سەب-سەحارای ئەفریکا بوون.\nدوورگەکانی کەناری لە ئیسپانیا نزیکەی ٩٦ کم لە مەغریب دوورن، لەم ساڵانەی دواییدا بوونەتە ناوەندێک بۆ پەڕینەوەی ئەو کۆچبەرانەی کە هەوڵ دەدەن بگەنە ئەوروپا.\nبە پێی گروپێکی چاودێری ساڵی ڕابردوو نزیکەی 4400 کەس کە هەوڵیان داوە بگەنە ئیسپانیا لە دەریادا نوقم بوون.\nکۆی گشتی ژمارەی ئەو کۆچبەرانەی لە ساڵی 2021دا بە بەلەم گەیشتوونەتە دوورگەکانی کەناری، 22316 کۆچبەر بوون، ئەمەش بە بەراورد بە ساڵی 2020 کە ژمارەکەیان 23,271 کۆچبەر بووە نزیکەی هەزار کەس دابەزیووە.


قەیس خزعەلی: كازمی ناتوانێت ڕووبه‌ڕوی حه‌شدی شه‌عبی بێته‌وه\nبەرەبەیانی هەینی 26-6-2020 دژەتیرۆری عێراق هەڵیکوتایە سەر بارەگایەکی حیزبوڵڵای عێراق و چەند کەسێکیان دەستگیرکرد. قەیس خزعەلی، ئەمینداری گشتی بزووتنەوەی عەسائیب ئەهلحەق رایگەیاند، بەپێی شەریعەتی ئاسمانی و یاساکان، ئەرکی هێزەکان بەرخۆدان و بەرگرییە لە دژی داگیرکەر. هەروەها پێیوایە هەوڵێکی نێودەوڵەتی هەیە بۆ لێدانی هێزەکانی حەشدی شەعبی.\nلەدوای رووداوەکە فەرماندەیی هێزە هاوبەشەکانی عێراق هۆکاری دەستگیرکردنی ئەو کەسانەی بۆ ئەوە گەڕاندەوە کە پلانیان هەبووە هێرش بکەنەسەر ناوچەی سەوز و پێشتریش هێرشیانکردووە. قەیس خزعەلی ئەو تۆمەتانە رەتدەکاتەوە و دەڵێت، هیچ سەربازگەیەکی عێراقی نەکراوەتە ئامانج، هێزەکانی "بەرخۆدان" لە ناوچەی سەوز دام و دەزگا حکومییەکان ناکەنە ئامانج ، بەڵکو وەک ئەو دەڵێت، تەنیا باڵیۆزخانەی ئەمریکایان کردووەتە ئامانج.\nقەیس خەزعەلی پێیوایە دەستگیرکردنی چەکدارانی حەشدی شەعبی لەلایەن هێزەکانی دژە تیرۆر پێشووی دروستدەکاتەوە و هەڵکوتانە سەر بارەگای حەشدی شەعبی بە رووداوێکی مەترسیدار ناودەبات و دەڵێت، نە سەرۆکوەزیران و نە هیچ کەسێکی دیکە ناتوانن رووبەڕووی حەشدی شەعبی بووەستنەوە، "دەزگای دژە تیرۆر دەزگایەکی نیشتمانییە و شانبەشانی حەشدی شەعبی لە دژی تیرۆر جەنگاوە". خەزعەلی بەپێویستی دەزانێت ئەو بابەتە لەلایەن سەرۆکی دەستەی حەشدی شەعبیەوە چارەسەر بکرایە.\nئەمینداری گشتی بزووتنەوەی عەسائیب ئەهلحەق مستەفا کازمی تۆمەتبار دەکات کە یەکەمین سەرۆکوەزیرانە هێزەکانی حەشدی شەعبی دەکاتە ئامانج و دەڵیت، هیچ سەرۆکوەزیرانێکی پێشوو "بەرخۆدانی" نەکردووەتە ئامانج .\nحەبیب ئاماده‌یه بۆ یاری تۆپی پێ\nکیسی هێلکەدان تا چەند مەترسیدارە؟\nشاندی هه‌رێم داوایه‌كی عێراق ڕه‌تده‌كه‌نه‌وه


مژدێن و سه‌رمایه‌ی ئیرۆتیكی (Erotical capital) – Denegkan\nمژدێن و سه‌رمایه‌ی ئیرۆتیكی (Erotical capital)\nbyئاراس وەهاب\tDecember 16, 2010\tگشتی\nمژدێن ژنه‌كوردی تازه‌ده‌ركه‌وتوو له‌م دواییه‌دا كلیپێكی گۆرانیی ده‌ركرد، كه بووه مایه‌ی گفتوگۆ و لێدوانێكی چڕ له نێو ڕاگه‌یاندن و میدیا كوردییه‌كاندا. كاتێك بۆ یه‌که‌مجار گوێبیستی گفتوگۆکانی ئه‌م بابه‌ته‌بووم، شێوازی هه‌ڵسه‌نگاندن و چه‌شنی هه‌ندێك له‌ڕاڤه‌کردنه‌کان بۆ هونه‌ری گۆرانیی كلیپی مۆدێرنی کوردی، تووشی سه‌رسامییه‌کی گه‌وره‌ی کردم. من لای خۆمه‌وه‌بڕیارم دا له‌گۆشه‌نیگایه‌كی جیاوازه‌وه و دوور له هه‌موو كرژییه‌كی ئاینی و كۆمه‌ڵاتییه‌وه، به‌ڵكو له چاوی دونیای سه‌رده‌مه‌وه بڕوانمه ئه‌م ڕووداوه و شیكارێكی كورتی بۆ بكه‌م.\nلێره‌دا پێشئه‌وه‌ی بچمه سه‌ر باس و هه‌ڵسه‌نگاندنی ئه‌و كلیپه‌گۆرانییه ده‌مه‌وێ چاوێکی شیکارانه‌ی خێرا به‌سه‌ر چه‌مكێكی تازه‌دا بخشێنم، ئه‌ویش چه‌مكی “سه‌رمایه‌ی ئیرۆتیكی” یه (Erotical capital).\nسه‌رمایه‌ی ئیرۆتیكی یه‌كێكه له‌و چه‌مکه تازانه‌ی سێکسۆلۆژه‌کان (sexologies) له‌م دواییانه‌دا کاری جیدییان له‌سه‌ر کردووه. ئه‌گه‌ر سه‌رنجێکی وردی كۆمه‌ڵگای مرۆڤایه‌تی بده‌ین، به‌درێژایی مێژوو تاكو سه‌ره‌تاكانی نیوه‌ی یه‌كه‌می سه‌ده‌ی ڕابردووش به‌شێوه‌یه‌کی گشتی سێ سه‌رمایه‌ی تیادا به‌دیكراوه: سه‌رمایه‌ی ئابووری، سه‌رمایه‌ی مرۆیی یاخود كولتوری ئینجا سه‌رمایه‌ی كۆمه‌ڵایه‌تی. به‌ڵام ئێستا سه‌رمایه‌ی ئیرۆتیكیشی چووه‌ته‌پاڵ، كه به‌یه‌كێك له سه‌رمایه‌گرنگه‌كان و بنه‌ماكانی(asset) بوونی مرۆڤ له قه‌ڵه‌مدراوه. ئه‌م سه‌رمایه‌یه خاوه‌نی شه‌ش تاكو حه‌وت ڕه‌گه‌زی تایبه‌ته(distinct elements). یه‌كێك له‌وانه، كه به گرنگترینیشیان هه‌ژمار ده‌كرێت بریتییه له كاری سۆزداریی (emotional labour). ئه‌م ڕه‌گه‌زه‌بۆ یه‌كه‌مجار له‌لایه‌ن (Arlie Hochschild)ه‌وه، پرۆفیسۆر له بواری سۆسۆلۆژیدا له یه‌كێك له زانكۆكانی كالیفۆڕنیا پێناسه‌كراوه. وا گوزارشی لێكردووه، كه بریتییه له به‌ڕێوه‌بردنێكی تایبه‌تی هه‌سته‌كان بۆ خوڵقاندنی پۆپیۆلاریتیی(popularity) له ڕێگه‌ی ده‌ربڕینی له‌ش و جوانییه‌وه.\nگرنگیی ئه‌م سه‌رمایه‌یه له نێو ئه‌و كۆمه‌ڵگایانه‌دا، كه خاوه‌نی ڕۆشنبیرییه‌كی نوێ و خوێندنه‌وه‌یه‌كی نوێن بۆ سێكس و پێكهاته‌كانی ڕوو له زیادبوونێكی به‌رچاوه. ئه‌م سه‌رمایه‌یه له‌وه ده‌رچووه به ته‌نها بریتی بێت له هۆكارێك بۆ گه‌رمكردنی بازاڕی هاوسه‌رگیری و پێكه‌وه‌ژیان، به‌ڵكو په‌لیكێشاوه‌ته نێو بازاڕه‌كانی ڕاگه‌یاندن، ڕامیاری، ڕێكلام، هونه‌ر، وه‌رزش و له ژیانی ڕۆژانه‌شدا هۆكارێكی گرنگی سه‌رنجڕاكێشانی كۆمه‌ڵایه‌تییه. ئه‌وه‌ی ئاشكرایه ئه‌م سه‌رمایه‌یه لای ڕه‌گه‌زی مێینه زۆرتره وه‌ك له لای ڕه‌گه‌زی نێرینه، واته ژنان زۆر ده‌وڵه‌مه‌ندترن له‌م سه‌رمایه‌یه‌دا وه‌ك له پیاوان.\nهۆكاره‌كه‌شی ئه‌وه‌یه ڕه‌گه‌زی مێینه پێكهاتێكی بایۆلۆژی تایبه‌تی له‌لایه‌ن سروشته‌وه پێبه‌خشراوه، ژنانن قۆزاخه‌و سه‌رچاوه‌ی كۆپیكردنی ڕه‌گه‌زه‌كان و درێژه‌پێدانی بوونن. ئه‌مه‌یه وای كردووه ژنان خاوه‌ن توانایه‌كی تایبه‌ت و به‌رچاو بن له كه‌ڵه‌كه‌كردن و وه‌گه‌ڕخستنی ئه‌م سه‌رمایه‌یه‌دا. له تێفكرینی زۆربه‌ی گه‌لانی جیهاندا کرده‌کاری (function) زاوزێ به‌ته‌نها بووه‌ته ئه‌ركی سه‌ره‌كی ئافره‌ت و له‌وێوه ئافره‌تیان له هه‌موو ئه‌ركه ئه‌سڵییه‌كانی تر داماڵیوه.\nهۆکاری ئه‌وه‌ی، که ئافره‌ت له ڕابردوودا و تاكو ئێستاش له زۆربه‌ی وڵاتانی جیهانی سێهه‌مدا نه‌یتوانیوه هه‌میشه ئه‌و سه‌رمایه جه‌سته‌ییه‌ی خۆی به‌كاربهێنی ڕژێمی باوكایه‌تی بووه. ئه‌م ڕژێمه له ڕیگای خوڵقاندنی كۆمه‌ڵێك ئایدۆلۆژیای ئه‌خلاقیی(moral ideologies) سنووربه‌نده‌وه دونیایه‌ك به‌ربه‌ستی له به‌رده‌م ئافره‌تدا داناوه بۆ ڕێگه‌گرتن له گه‌شه‌سه‌ندنی ئه‌و سه‌رمایه‌یه. به‌ڕاده‌یه‌ك، كه تیۆریی فێمنستییش نه‌یتوانیوه خۆی له‌و یاسایانه‌ی ڕژێمی باوكایه‌تی ڕزگار بكات.\nسه‌رمایه‌ی ئیرۆتیكی كاریگه‌ریی له‌سه‌ر هه‌ردوو ته‌ندروستی سێكسی(sex health) و ته‌ندروستی مێنتالیتی (mental health) به‌جێده‌هێڵێت. به‌و مانایه‌ی ئه‌و كه‌سانه‌ی خاوه‌نی سه‌رمایه‌یه‌كی لاوازی ئیرۆتیكین تووشی شكستی سێكسی و مێنتالیتیش ده‌بن. بۆ نمونه، ئه‌وانه‌ی خۆیان به ناشیرین ده‌زانن له‌ڕووی له‌شولاره‌وه توانای ئه‌وه له‌ده‌ستده‌ده‌ن، كه بتوانن ئه‌م سه‌رمایه‌یه‌ی خۆیان وه‌گه‌ڕبخه‌ن له‌وێشه‌وه ڕه‌نگه توانای ئه‌وه‌ش له‌ده‌ستبده‌ن، كه بتوانن هاوسه‌رگیرییه‌ك دابین بكه‌ن و به‌درێژایی ته‌مه‌نیان به قه‌یره‌یی ده‌مێننه‌وه. زۆربه‌ی سێكسۆلۆژه‌كان(sexlogies) له سه‌ر ئه‌وه هاوڕان، که‌وه‌گه‌ڕخستنی سه‌رمایه‌ی ئیرۆتیكی هیچ په‌یوه‌ندییه‌كی به جوانی یاخود ناشیرینییه‌وه نییه، به‌ڵكو په‌یوه‌سته به تواناكانی ئه‌و كه‌سه‌وه، كه وه‌گه‌ڕیده‌خات.\n“كاترینه هاكیم” سۆسۆلۆی به‌ناوبانگی به‌ریتانی ده‌ڵێت “پێكهاته‌یه‌كی له جۆری خۆده‌رخستنێك یاخود سه‌رنجڕاكێشانێكی ده‌روونی و كۆمه‌ڵایه‌تی بۆ ئافره‌ت له بڕوانامه‌یه‌کی به‌رز و سه‌ركه‌وتووی زانكۆ و كۆلیژه‌كان گرنگتره”. له درێژه‌ی قسه‌كانیدا كاترینه ده‌ڵێت زۆر گرنگه ژنان توانا ئیرۆتیكییه‌كانی خۆیان بناسن و پێناسه‌ی بكه‌ن، له به‌رئه‌وه‌ی ئه‌و توانا ئیرۆتیکیانه سه‌رمایه‌ی ئیرۆتیکی به‌دوای خۆیدا دێنێ و سه‌رمایه‌ی ئیرۆتیكیش پێگه‌ی ژنان له نێو کۆمه‌ڵدا پته‌وده‌کات، به‌ڵام ده‌بێت ئاگاداری ئه‌وه‌ش بن، که ئه‌م سه‌رمایه‌یه ناتوانێ گه‌ره‌نتیی سه‌رمایه‌ی ڕاسته‌قینه‌ی ئابووری مسۆگه‌ر بكات. وه‌كو نمونه، ئه‌گه‌ر ئافره‌تێك خاوه‌نی سه‌رمایه‌یه‌كی ئیرۆتیكی دیاریكراوی به‌رچاو بێت و پیاویكی ده‌وڵه‌مه‌ند بیخوازیت و هاوسه‌رگیریی له‌گه‌ڵ بكات ئه‌وا ڕیسكی ئه‌وه هه‌یه ئه‌و پیاوه له‌حاله‌تی بینینی ئافره‌تێكی تردا، كه خاوه‌نی بڕێكی زیاتره له‌و سه‌رمایه‌یه ئه‌وی قه‌بوڵ بێت و ئه‌وه‌ی یه‌كه‌م پشتگوێ بخات.\nكاترینه باوه‌ڕی وایه ئه‌و پشكه له جوانی ده‌توانێت به ئاسانی كاریگه‌ریی له سه‌ر پله‌وپایه‌ی بڕوانامه‌كانیان دابنێت، هه‌روه‌كو چۆن مرۆڤ له كۆلێژێك یان په‌یمانگایه‌ك ده‌رده‌چیت به توانایه‌كی باشه‌وه ئاواش ده‌توانێت ئه‌و سه‌رمایه ئیرۆتیكییه وه‌كو بڕوانامه‌یه‌ك به‌كاربهێنێت. ئه‌مه به‌تایبه‌ت له بواری كاری ناده‌وڵه‌تیدا وه‌ك پیشه‌سازی و بازرگانییه مۆدێرنه‌كاندا، كه تیایدا ده‌خوازێت ئافره‌ت ئه‌و توانا ئیرۆتیكییه‌ی خۆی پیشان بدات.\nله كۆمه‌ڵگای ئێمه‌دا له‌گه‌ڵ ئه‌وه‌شدا ئه‌م توانایانه به‌گه‌رمی له گه‌ڕدان به‌ڵام باسكردن و توێژینه‌وه لێیان له ئاستی میدیاكاندا قه‌بوڵكردنی زۆر سه‌خته له‌به‌ر ئه‌وه‌ی وا هه‌ست ده‌كرێت ده‌ست بۆ هه‌ندێك شوێنی ئینتییمی کۆمه‌ڵگا ده‌برێت، كه به هه‌زاران ساڵه داپۆشراوه. ئه‌گه‌ر سه‌رنجێكی ئێستای كه‌ناڵه‌كانی ڕاگه‌یاندمان به كه‌ناڵه ئیمانداره‌كانیشمانه‌وه بده‌ین، ده‌بینین پێشبڕكێیه‌كی سه‌یر له سه‌ر ئه‌وه‌ی كام كه‌ناڵی ئاسمانی ده‌توانێت چ ئافره‌تێكی جوان به‌ره‌و ڕووی شاشه‌كانیان دانێن. ڕه‌نگه كه‌ناڵه ئیمانداره‌كان بڵێن ئافره‌تانی بێژه‌ر و به‌رنامه پێشكه‌شكه‌رانی ئێمه خۆیان پێچاوه‌ته‌وه و شوێنه ئیرۆتیكه‌كانی وه‌كو سنگ و قژ و قاچوقول ده‌رناكه‌ون، به‌ڵام هه‌رگیز بیر له‌وه ناكه‌نه‌وه پۆشاكی خۆپێچانه‌وه‌ی ئیمانداران‌خۆی چووه‌ته مه‌یدانی پێشبڕكێی ئیرۆتیكییه‌وه. جۆره‌ها قوماشی جیاواز، ڕه‌نگی جیاواز، جۆری دیزاین و دورمانی جیاجیا و سه‌یر داهێنراون بۆ به‌خشینی ئه‌و توانا ئیرۆتیكیه به ژنانی ئیماندار. سه‌رباری ئه‌مانه به‌ته‌نها دانانی ئه‌گه‌ر بڕێكی زۆر كه‌میش بێت له مه‌یكئه‌پ واته سوراووسپیاو به‌سه بۆ ئه‌وه‌ی به هه‌وڵی بره‌وپێدانی سه‌رمایه‌ی ئیرۆتیكی هه‌ژمار بكرێت. توانایه‌ك، كه سروشت به ڕه‌گه‌زی مێێنه‌ی به‌خشیوه هه‌رگیز سڕینه‌وه‌ی له جینێتیكدا له‌ژێر فشاری مرۆڤ خۆیدا هێند ئاسان نیه! ئه‌م هۆكاره‌یه وای كردووه مرۆڤ په‌نا بۆ ئه‌ڵته‌رناتیڤه‌كان به‌رێت. به بۆچوونی من هیچ ئافره‌تێك به ئیمانداره‌كانیشه‌وه نه‌یان توانیوه له وه‌گه‌ڕخستنی ئه‌و توانایه خۆیان به دوور بگرن.\nئه‌وه‌ی ئاشكرایه ئه‌م توانایه به ته‌نها له مرۆڤدا بوونی نییه، به‌ڵكو هه‌ندێك له‌ئاژه‌ڵانیش به‌تایبه‌ت باڵنده‌كان لێی به‌هره‌مه‌ندن و وه‌گه‌ڕی ده‌خه‌ن. لێره‌دا نمونه‌ی تاوس و باڵنده‌ی له جۆری تاوس ده‌توانرێت له به‌رچاو بگیرێت.\nبا بێمه‌وه‌سه‌ر كلیپه‌گۆرانییه‌كه‌ی مژدێن. هونه‌ر نابێت ده‌قاوده‌ق له واقیعدا چی هه‌یه بیگوازێته‌وه و وه‌كو خۆی پێشكه‌شی خه‌ڵكی بكات، به‌ڵكو ده‌بێت له ڕێگای سومبوله‌وه بچێته پشت په‌رده‌ی واقیعه‌وه و گوزارش له بنجوبناوانی بكات نه‌ك ته‌نها له ڕووكه‌شه‌كه‌ی. ئه‌وه‌ی ئێمه له ته‌نیایی مرۆڤدا ده‌یبینین حاڵه‌تێکی ده‌روونیی خه‌مۆکی(depression)یه. ئه‌وه ئه‌ركی هونه‌رمه‌نده له رێگه‌ی هونه‌ره‌كه‌یه‌وه و به به‌كارهێنانی سومبۆل ئه‌و ناواخنه‌مان بۆ ده‌رخات و په‌رچه‌کرداره‌کانی مرۆڤه‌که‌مان بۆ به‌یان بکات. مژدێن له چیرۆكی گۆرانییه‌كه‌یدا باس له ته‌نیایی ده‌كات، كه زه‌فه‌ری به فێمێنیستێك بردووه و ناخی ده‌خواته‌وه. به‌ڵام ئه‌م فێمێنسته هه‌روا به‌ئاسانی ده‌ستبه‌رداری نابێت، به‌ڵکو ته‌حه‌ددای ئه‌و ته‌نییایه ده‌كات. له‌م چیرۆكه‌دا بۆ ئه‌و ته‌حه‌ددا كردنه چه‌ند سیومبۆڵێك به‌كار هاتووه وه‌ك خوێندنه‌وه‌ی كتێت، كه یه‌كێكه له باشترین چاره‌سه‌ری ده‌روونی بۆ ئه‌و نه‌خۆشیانه. جگه له‌وه ته‌والێت به‌كار هاتووه، كه شوێنێكی پێرفێكته بۆ گوزارش له ته‌نیایی. له نێو کۆمه‌ڵگای وڵاتانی جیهانی سێهه‌مدا ته‌والێت وه‌كو قێزه‌ونترین شوێن سه‌یر ده‌كرێت. وه‌کو نمونه، وشه‌ی فه‌رموو له‌ناو کۆمه‌ڵگای ئێمه‌دا بۆ پێشوازیکردنی میوان بۆ هه‌موو شوێنێك به‌کارده‌هێنرێت به‌ڵام بۆ ته‌والێت ده‌بێته جوێن و شوره‌ییه‌کی گه‌وره. چونکو وا ده‌زانرێت ته‌نها شوێنی فڕێدانی پاشه‌ڕۆیه‌و جێگایه‌که‌بۆ ده‌رخستنی شوێنه ئینتییمه‌كانی مرۆڤ. ئه‌م تیۆرییه له نێو كۆمه‌ڵگای پێشكه‌وتوودا شكستی خواردووه، بگره ته‌والێت شوێنی حه‌وانه‌وه و خوێندنه‌وه‌ی بابه‌تی ڕۆژنامه‌وانیشه، شوێنی بیرکردنه‌وه و دوورکه‌وتنه‌وه له قه‌ره‌بالغییه. ئه‌گه‌ر سه‌یری دیزاینی بیناسازیی ئێستا بکه‌ین ئه‌وه‌نده‌ی گرنگی به ته‌والێت ده‌درێت ڕه‌نگه هه‌ر ئه‌وه‌نده‌ش گرنگی به هۆڵی دانیشتن بدرێت. ئه‌مه به مانای ئه‌وه دێت ته‌والێت شوێنێكه ته‌نها كرده‌كاره‌كه‌ی (function) کۆکردنه‌وه‌ی پاشه‌ڕۆ نییه، به‌ڵكو كرده‌كاری تریشی هه‌یه ئه‌ویش مۆڵگه‌ی ته‌نیایی و ئاسوده‌ییه‌كی كاتییه، شوێنی ده‌ربڕین و گوزارشه له جه‌سته و به‌شه‌کانی. ڕه‌نگه ته‌والێت تاكه شوێنێك بێت، مرۆڤ له نزیكترین و خۆشه‌ویسترین كه‌سی خۆیی، که هاوسه‌رێتی قه‌ده‌غه‌ده‌كات كاتێك، به‌كاری دێنیت له به‌رامبه‌ردا ژووری نوستنمان کراوه‌یه بۆ هه‌مان که‌س. واته ته‌والێت خاوه‌نی ڕه‌گه‌زێکی تایبه‌تییه(basic element) و پێویستی به خوێندنه‌وه‌یه‌کی تایبه‌ته.\nمژدێن هه‌روه‌كو له چاوپێكه‌وتنه‌كه‌ی خۆیشیدا باسی لێ ده‌كات ویستویه‌تی شتێكی تازه بكات، ویستویه‌تی سنوورێكی سه‌خت ببڕێت ئه‌ویش سنووری ڕووتییه‌و چوونه‌ناو ناخی خوده. به ڕای من ماتۆڕی پێشكه‌وتنی ژیان و داینه‌مۆی به‌رجه‌سته‌كرنه‌وه‌ی ئه‌و پێشكه‌وتنانه بریتییه له داهێنان و تێپه‌ڕاندنی ته‌قلید. مرۆڤ ناتوانێ تواناكانی خۆی له ئیشه‌كانی خه‌ڵكی تردا ببینێته‌وه، به‌ڵكو تواناكانی خۆی له شكاندن و په‌رتكردنی ئیشه‌كانی خه‌ڵكی تردا بۆ گه‌ڕان به دوای شتی نوێدا ده‌بینێته‌وه. مژدێن نه‌ك هه‌ر ئه‌وه‌نده ئه‌و سنووره‌ی به‌زاندووه به‌ڵكو جه‌ربه‌زه‌ییه‌كی سه‌رسه‌ختیشی به‌كارهێناوه بۆ ئه‌و تێپه‌ڕاندنه. له‌كۆمه‌ڵگای ئێمه‌دا، که تازه به‌ڕووی دونیادا كراوه‌ته‌وه ساڵانه ڕه‌نگه سه‌دان ئافره‌ت له‌سه‌ر مه‌سجێكی مۆبایل، كه باس له سۆزداریی و خۆشه‌ویستی یاخود ئیرۆتیك ده‌كات ده‌كوژرێن یاخود ئه‌تك ده‌كرێن، مژدێن هاتووه بازی به‌سه‌ر چه‌ند ده‌یه‌یه‌كی شارستانێتی و كولتوریدا داوه و پێشبینییه‌كانی خۆیمان له ڕێگه‌ی ئه‌و كلیپه‌وه پیشان ده‌دات.\nئه‌م هونه‌رمه‌نده جگه له ده‌نگخۆشی و جه‌ربه‌زه‌ییه‌كه‌ی كولتووری خوێندنه‌وه‌و پێناسه‌كردنی سه‌رمایه‌ی ئیرۆتیكیشمان بۆ ده‌كات به ئاواز و مۆسیقا و لایه‌نه عه‌یب و شارراوه‌كانی خودمان بۆ ده‌رده‌خات و پیرۆزییه‌كانیان تێكده‌شكێنێت. ئه‌و پێمان ده‌ڵێت خودی خۆم خاوه‌نی جه‌سته‌ی خۆمه‌و ته‌نها ئه‌م خوده بڕیار له‌سه‌ر شێوازی به‌كارهێنانی ئه‌م جه‌سته‌یه ده‌دات، هیچ خودێكیتر بۆی نییه بڕیار له سه‌ر ئه‌م جه‌سته‌یه‌بدات! ئه‌م تیۆرییه به‌مانای ڕزگاركردنی جه‌سته‌یه له خوده نامۆكان، به مانای ئازادكردنی عه‌قڵ دێت له ترادیسیۆن.\nبریتین له‌خوێندنه‌وه‌ی ئارتیکڵی ئه‌م سۆسۆلۆژیانه‌ی خواره‌و\nProf. Adam Green:\nPrevious محه‌مه‌د ساڵح دیلان له بیسته‌مین سالیادیداو بیره‌وه‌رییه‌ك\nNext هه‌رگیز بیریشیان لێناكه‌مه‌وه، تا خه‌ونه‌كانم نه‌شێوێن


'دێرین' ساباتی عێراق لە (٥٧)ەمین بیناڵی شاری ڤینیسیا کاندید کرا بۆ خەڵاتی جیهانی هونەرە جوانەکانی ٢٠١٧ - Ruya Foundation For Contemporary Culture In Iraq\nتشرینی دووەم 3, 2017 ‘دێرین’ ساباتی عێراق لە (٥٧)ەمین بیناڵی شاری ڤینیسیا کاندید کرا بۆ خەڵاتی جیهانی هونەرە جوانەکانی ٢٠١٧\nساباتی عێڕاق بۆ خەڵاتە جیهانیەکانی هونەرە جوانەکان (GFAA)ی ساڵی ٢٠١٧، لە بەشی ‘باشترین هونەری گشتی/ پێشانگا یان دامەزراندن’ کاندید کراوە. کاندیدە فەرمیەکان لە بەرواری ١٧ی تشرینی یەکەمی ٢٠١٧ لە مۆزەخانەی هاوس، لە لەندەن ڕاگەیاندران.\nGFAA یەکەم پڕۆگرامی ساڵانەیە بۆ ناساندنی باشترین چاودێری هونەری و پێشانگا و دامەزراوەکان لەسەرتاسەری جیهان. ڕێز لە داهێنان و نوێگەری و کارامەیی لە دیزاینی پێشانگاو، بواری مێژوویی و بەهای پەروەردەیی و داواکاری گشتی، دەگرێت.\nپێشانگای ‘کۆن’ لە لایەن دامەزراوەی ڕوئیاوە بۆ ساباتی عێڕاق لە ٥٧هەمین بیناڵی ڤینیسیا، ڕاسپێردراوە و کارەکانی هەشت هونەرمەندی عێڕاقی مودێڕن و سەردەمی نیشان دەدات کە لە گفتوگۆ دان لەگەڵ ٤٠ کەل و پەلی دێرینی عێڕاقی کە لە مۆزەخانەی عێراقەوە وەرگیراون و مێژووەکەیان دەگەڕێتەوە بۆ شەش هەزار ساڵ لەمەوبەر کە لە سەردەمی چاخی بەردینی نوێوە بۆ سەردەمی پاثیەن درێژدەبێتەوە. زۆربەی ئەم بەرهەمانە هەرگیز پێشتر بۆ دەرەوەی عێڕاق نەبردراون، تەنها کەمێکیان نەبێت کە بۆ نۆژەن کردنەوە نێردرانە دەرەوەی عێڕاق دوای تاڵان کردنی مۆزەخانەکە لە ساڵی ٢٠٠٣.\nهەروەها پیشانگاکە لە لایەن کۆمسیۆنێکی نوێ لە لایەن هونەرمەندی لەدایک بووی بەلجیکا فانسیس ئالیس لە ژێر ناونیشانی شەر و هونەرمەند هاوڕێیەتی کراوە.\n‘دێرین’ سێیەمین بۆنەیە کە تیایدا دامەزراوەی ڕوئیا ساباتی عێڕاقی نیشتمانی لە شاری ڤینیسیا ڕاسپاردووە.\nپێشانگاکە سەرنجی زیاتر لە ٥٥٠٠ میوانی ڕاکێشا لەماوەی هەفتەی یەکەمی نیشاندانی بیناڵی و لەلایەن ڕۆژنامەکانەوە ستایش کرا. وەک بابەتی سەرەکی بیناڵی لە ‘فاینانشیال تایمز’، ”نیویۆڕک تایمز’، ‘ئارتفۆڕەم’، CNN، BBC نیوز، ‘تایمز’، ‘ذە ئارت نیوس پەیپەر’، ئارتسی ئوستراڵی’ و چەند سەرچاوەیەکی تر، پیشان درا.\nئەو بەشداربووانەی GFAA کە گەیشتنە قۆناغی کۆتایی، لە کانوونی دووەمی ٢٠١٨ ناوەکانیان ڕادەگەیەنرێت و براوەکانی GFAA لە مانگی ئازاری ٢٠١٨ ڕادەگەیەنرێن.


سبه‌ى بڵاوده‌كرێته‌وه - بنکەی روناکبیریی گەلاوێژ :: Gelawej\nلە جەوهەرەوە بۆ بوون، فه‌لسه‌فه‌ى مه‌لا سه‌درا و مارتن هایدیگه‌ر، کتێبێکی نوێی دکتۆر (محەمەد کەمال)ە، بە ئینگلیزی نووسیویەتی، وا بڕیاره سبه‌ى شه‌ممه ناوه‌ندى رۆشنبیریى ره‌هه‌ند وه‌كو یه‌كه‌مین پڕۆژه‌ى كتێبه ئینگلیزییه‌كانى له به‌رگێكى ناوازه‌دا بڵاویبكاته‌وه.\nکتێبەکە لەلایەن (پشتیوان مەنسور) کراوە بە کوردی، هه‌ره‌یه‌كه له (د. محه‌مه‌د كه‌مال و هه‌رێم عسومان) پێداچوونه‌وه‌یان بۆ كردووه و ناوەندی ڕەهەند لە ماوەیەکی زوودا بڵاویدەکاتەوە.\nلەم چاخەماندا، زانین بە جەماوەریی بووە، توانای دەستڕاگەیشتن بە هەموو شتێک هەیە، بەبێ جیاکردنەوەیەک لەنێوان ئەوەی ئاشکراکراوە و ڕوونە لە بیرکردنەوەی ڕاستەقینەدا لەگەڵ ئەوەی کە جارێ ڕوون نییە و نەدۆزراوەتەوە، هەر بەم هۆیەشەوە، هیچ کات و هیچ سەردەمێک بە ئەندازەی ئەم سەردەمەمان "نافەلسەفیی" نەبووە، و هۆکارەکەش بە دیاریکراویی بریتییە لە زیادبوونی ئەو پێداویستییە میتافیزیکییە زۆر و زەوەندانەی کە لە ئێستادا هەن. نەریتی میتافیزیکی ئەفلاتونی شوێنی لەدایکبوونی سەردەمی تەکنەلۆجیمانە. ئەم پەیوەندییە لەنێوان ئەفلاتونیزم و تەکنەلۆجیا دەکرێت لەسەر دوو هۆکاری شاردنەوە و لەبیرکردنی بوون بونیادبنرێت:\nیەکەم بیرکردنەوەی تەکنەلۆجی مانای بوون دەشارێتەوە و وەکو "یەدەگێکی هەمیشەیی" لێیدەڕوانێت.\nدووەم، نەشاردنەوەی قەوارەکانی لە جیاتی بوون سەردەکێشێت بۆ ئەو بیرۆکەیەی هەر چ شتێک بوونی هەبێت مادەیەکە بۆ بەرهەمهێنان؛ دارستانێک، بۆ نموونە، یەدەگێکی هەمیشەییە بۆ پیشەسازی دار. تەکنەلۆجیا ئامانجی ژمێرکاریی و دەستبەسەرداگرتنی تەواوەتی و بەکارهێنانی بوونە. بۆ بەدەستهێنانی ئەمە، جیاوازییە ئۆنتۆلۆجییەکانی نێوان هەبووی دازاین و قەوارەکانی تری پشتگوێخستووە. هەموویانی لە چوارچێوەیەکی گشتیدا لە قاڵبداوە و مامەڵەیان لەگەڵ دەکات؛ هەموو قەوارەکان، لە نێویشیاندا بوونی مرۆڤ، وەکو یەدەگێکی هەمیشەیی بینراون....


کاریگەریی شیعر - قەڵەم\nشیعر لەزەمەنێکى دیاریکراودا بەرهەم نایەت بەڵکو بەرئەنجامى دنیا بینینەى فراوانتر و درێژتر لەساتى لەدایکبوونى، پێم وانیە کەس بتوانێ کۆتایى شیعر دیاریکات و سەرەتاشى پێوانەبکات. زەمەنى شیعر زەمەنى هەست و ژانە جۆراوجۆرەکانى مرۆڤە سەرى هەڵدا کۆتایشى بەندە بەهەمان پرەنسیبەوە. شیعرلە ناوەڕۆکەوە هەموو بوارەکان لەخۆوە دەگرێتەوە، هەست و ئایدۆلۆژیا و فەلسەفەوشارستانیە و بێهودەیى شادمانى و تەواوى ساتەکانى ژیان بەڵام بەرلەهەمووشت هونەرە بەهۆیى جوانى ناڕاستەوخۆى گوزارشى حالەتەکان، کەدەڵێن ئایدۆلۆژیا مەبەستمان ئایدۆلۆژیاى شاعیرە. چۆن لەهەموو هەورێک باران نابارێت ئاوەهاش لە هەموو بەهرەیەک شیعر نابارێ لە هەندێ باردا شیعر سارَێژکەرەوەى برینە قوڵەکانى رۆحمرۆڤە. شیعرى خولقێنەروشاعیرى داهێنەر جۆرە قورسایەک لەڕێچکەى مێژوویەکەى خۆیدا پەرە دەسێنى بە لووتکە سەردەکەوێت دەگاتە ترۆپکى مرۆڤایەتى. لە زەمەنى ئێستا شیعر لە بەرگ و فۆرمێکیترخۆیى دەنوێنى بەردەوام دەچێتە قوڵایى ئازارەکانى مرۆڤ،لەسەردەمى ئێستاى شیعرو ئێستایى تەکنۆلۆژیاو عەولەمەدا شیعر هەردەم لە چلە پۆپەى جوانکاریەکانى دەقێکدایە، جار هەیە شیعرى خۆماڵى ئەوەندە کاریگەرى نیە ئەوەندەى شیعرێکى بیانى کاریگەرى جێدەهێلێ. شیعرى ئەمڕۆى جیهان ماناوسنورێکى دیاریکراو ناگەیەنێ بەڵکو سەلیقەى خوێنەر دەبێتە بەشێک لە رۆحى شیعریەت! کاریگەرى شیعر تا حەددێکە زەوقى خوێنەر دەکاتەوە بەهۆى ئەو مامەڵەى شاعیر لەگەڵ هەست و موعانات و زمان و کەلتور، سەلیقەى شیعرى خوێنەر دەوڵەمەند دەکات. شیعر بۆ خۆى دنیابینینێکى قوڵە هەمووتەمەن ناتوانێ لەسەرەتایى شیعر تێپەڕینێ، کەسى داهێنەر پێویستى بە تەمەنێکى درێژترە تابتوانێ لەناو دڕک و داڵ و جەنجاڵى ژیان خۆیى و دەوروبەر بدۆزێتەوە. شیعر دنیایەکى ئەوەندە ئازادە کەبوارى ئەوەى هەیە کە واقیع وحەقیقەت وا ببینێ کە تێڕوانینى من وتۆ جیاوازە، خەیاڵى شاعیر جۆرە خەیاڵێکە بە هەزاران خەیاڵ دەورەدراوە و گرێدراوە هەموو کون وکەلەبەرەکان دەخوێنێتەوە. شیعرى زیندوو کەشفى نامەکشوفەکانە دەگاتە ئاستى مەنتیقى رۆشنگەرى و کاریگەربوون وسەقامگیربوون لە لوتکەى رۆشنبیریدا. شیعرى ڕەسەن خاوەن ڕەچەلەک وئەزمونێکى دەوڵەمەندى مێژینەیە ئەگەر شیعر لە دوێنێ بەیەک چەمک پێناسە دەکرا بەڵام ئەمڕۆ شیعر لەچەندین کەلێن و نیگاوە پێناسەى دخوێندرێتەوە، شیعرى ئەمڕۆ گەڕانە بەدوایە دەلالەتەکانى ژیان و مەعریفەوهونەر و زمان و فەلسەفە و شڕۆفە و تەئویلکارى لە دەقدا شاعیر خەزنى سەرجەم شتە کەپتکراوەکان باسدەکات هەر لە ساتە وەختى نائاسایى بەتاڵیان دەکاتەوە زمانیش کە دیارترین ڕەگەزەو سیستەماتیکە دەکرێ لە نێویدا مەغزایى نوێ ودەلالاتى نوێ بدۆزێتەوە.شیعر دەگۆڕێ چونکە ژیان دەگۆڕێ بۆى هەیە ژیانیش بگۆرى و کۆمەلگا پێشخات.شیعر کارى قەڵەمە ئازادەکانە نەک قەڵەمە نائازادەکان شیعر بۆ ڕازاندنەوە نیە بەڵکو بۆ حەقیقەتى جوانیە و جوانکردنى حەقیقەتە. هونەرى شیعر یەکەم هونەرەکان بووە لە سەرەتایى مرۆڤایەتى لە وانەیە یەکەم داهێنانى زمان وفیکر بووبێت چونکە شاعیرەکان پێشەنگى ڕۆشنبیرەکان بوون لە کۆڕ و مەجلیس وکۆمەڵگەدا لە جیاتى ڕۆژنامە و گۆڤارو تەلەڤزیۆن وشتى تر بواریکى سەرەکى و سەرکەوتوویى ژیان بووە. شاعیرى پێگەیوولە هەموو ئان وساتێکدا شیعر دروستدەکات لەگەڵ دروستکردنى شیعر فیکر و مانا بەرهەمدێنێ ئەمەش وەک پردێ لەنێوان خۆیى و خوێنەر. شیعر کۆرپەیێکە لەباوەشى شاعیر تائەوکاتەى پێدەگات و تام وچێژى دەبێت. خوێندنەوەى دەیان جارى دەقێکى شیعرى دەیان ماناودەلالاتى هەڵدەگرێ هەرجارەو چێژى تایبەتى هەیە.شاعیرى داهێنەر دەبێت شارەزایى ڕەوتى نوێى شیعرى جیهانى بێت چونکە شیعر تاوانى نیە تاوانى ئەوکەسەیە کەشیعر دەنووسێ و شاعیرنین! ئەى ئەوەنیە بوارەکانى ترى هونەر وەک سینەما و شانۆو ڕۆمان و چیڕۆک بە شیعر ئاودەدرێ هەم شیعر سودیان لێوەردەگرێ و هەم ئەوان سوود لە شیعر وەردەگرن و داهێنان وستراتیژى خۆى لەمانە وەردەگرێ! لەکۆتایى دەڵێن (شیعر) یەکەم چەکى مەعنەوى مرۆڤە سەرەتایى ئاقڵەکان بووە بۆ بەرگرى وشەڕکردن و بۆ دەڕبڕینى هەست وناخى مرۆڤەکان بەرامبەرجوانى وناشیرینەکانى ژیان، شیعر فەلسەفەومەعریفەو دەکرێ کەشفکردنى شتە پەنهانەکانیش بێت چونکە لە نێو کتێبە پیرۆز ئاینیە ئاسمانى و زەمینیەکان تام و بۆ و چێژى شیعر هەست پێى دەکرێت و دەبینرێت کە پێغەمبەروکاهین و رێبەرە ئاینیەکان کەلامى خواوعەقیدەکەیان گواستۆتەوە بۆ خەڵک!


Diplomatic Magazine | عەینەدین: خۆزگە هەر قورئانم بخوێندایە\nعەینەدین: خۆزگە هەر قورئانم بخوێندایە\nدیداری، گروپی گوڵنار\nلەم دیدارەدا، هونەرمەندی میللی " عەینەدین مەریوانی" باس لە سەرەتای ژیان و ئەو دەمە دەکات کە لە خوێندنی حوجرەو قورئان خوێندنەوە ڕووی کردووەتە گۆرانی وتن و ئاماژە بەوە دەدات کە پەشیمانە لەوەى كە قورئان خوێندن و خوێندنی ئایینی بۆ گۆرانى و هونەر جێهێشتووە.\nــ عەینەدین كێیە؟\nعەینەدین: ناوى تەواوم عەینەدین ساڵح مەحموودە، پێشم دەگوترێت عەینەدینی ئەڵماسی، ناسراویشم بە عەینەدینی مەریوانى، لەساڵی 1960ى زایینی لەدایكبووم لە گوندی دزڵی سەر بە شارى مەریوانى ڕۆژهەڵاتی كوردستان ناحیەى سەڵواوا، پاش ئەوەى كە نێردراومەتە بەر خوێندنی ئایینی و قورئان خوێندن، هەروەها لە ساڵی حەفتاكان دا من دەرسم بە كارى هونەرى و گۆرانى گوتن كردووە و یەكەمجار لە ڕادیۆى سنە لەڕێی خانمێكەوە بەناوى فەریدەى ئەییازی من ئاشنا بووم بە ڕادیۆى سنە و لەوێ سەرقاڵی گۆرانى گوتن بووم، پاشان بۆ ڕادیۆكانى كرماشان و قەسرى شیرین و مەریوان و مهاباد گۆرانیم تەسجیل كردووە و پێشكەشی هونەردۆستان و ئەدەب پەروەرانم كردووە.\nــ هۆكارى چوونت بەرەو گۆرانى گوتن و پشتكردنت لە قورئان خوێندن و خوێندنی شەرعی بۆچی دەگەڕێتەوە؟\nعەینەدین: نەبێتە خۆهەڵكێشان، لەو كاتەى كە من خەریكی قورئان خوێندن بووم دەنگم بۆ قورئان خوێندن زۆر باش و خۆش بوو، بەڵام بەهۆى ئەوەى كە خوێندنگەى منداڵانی گوندەكەم (دزڵی) كراوەتەوە، منیش هاوشێوەى منداڵانی ئەوێ دەستم كردووە بە گۆرانى گوتن بۆ منداڵانی ئەو خوێندنگەیە، چونكە خوێندنگەكە دراوسێ ماڵی ئێمە بووە، منداڵان سەرقاڵی گۆرانى گوتن و یاری كردن بوون لە پۆلی یەكی سەرەتاییەوە تا پۆلی شەشی سەرەتایی، كە ئەوا گۆرانیان دەگوت من پێی ناڕەحەت و بێتاقەت دەبووم، چونكە هەموویان خەریكی یارى و خۆشی خۆیان بوون و منیش بێ بەش بووم لە هەموو ئەو خۆشییانە، مامۆستاى گوندەكەمان ئەو هەستەى كردووە كە من حەزم لە گۆرانى گوتنە و مۆڵەتی لە باوكم وەرگرتووە كە منیش بچمە ئەو خوێندنگەیە و گۆرانى لەگەڵ منداڵەكان دا بڵێم، ئینجا كۆڕێكیان پێكهێنا بەناوى كۆڕى گۆرانى و سروود، منیش بەشدار بووم بە نابینایی. هەر ئەو خانمەى كە ناوم هێنا (فەریدەى ئەییازی) لەڕێی ئەوەوە بانگهێشتكرام بۆ شارى سنە و دەستم كردووە بە گۆرانى گوتن.\nــ خوێندنی ئایینیت كەى بوو و چۆن دەستت پێكرد؟\nعەینەدین: ئەوە بوو لە ساڵی هەشتاكان دا لەوێ منیان ناردە بەر خوێندنی قورئانى پیرۆز لە ماڵی مەلاى گوندەكەمان، قورئانم بە جوانى خوێندووە، هەر لە ساڵی هەشتاكان دا چوومەتە مەریوان بەهۆى ئەو دەنگە خۆشەى كە هەمبووە لە قورئانى پیرۆزدا. كە زانیان دەنگم خۆشە منیش قورئانم نەخوێند و چوومە ڕادیۆى سنە و دەستمكرد بە گۆرانى گوتن.\nــ چ كاریگەرییەكی حوجرەت بەسەرەوە ماوە و چیت لەبیرە لە زانستەكانى حوجرە؟\nعەینەدین: دەتوانم ئەوە بڵێم كە حوجرە بۆ چاوساغ دەبێت، لاى ئێمە عادات و تەقالید وابوو تەنها منداڵی نابیناى مەلا دەیتوانى قورئان لەبەر بكات و دەرسی قورئان بخوێنێت، بەڵام حوجرە بۆ فەقێیەكان و ئەوانەى پێیان گوتوون سوختە بووە بە چاوساغییەوە، بەڵام منێك كە چاوساغ نیم و نابینام، نە بە سوختە نە بە قوتابی و نە بە فەقێ ناویان نەدەبردین، بەڵكو بە حافز قورئان ناویان دەبردین، ئێمە چونكە لە حوجرەدا نەبووین و لە ماڵی مەلادا دەمانخوێند بۆیە پێیان دەگوتین فەقێ، كە حوجرەشمان نەبوو ئیتر شتێكمان نییە پێی بگوترێت بیرەوەریی كە من بۆ ئێوەى باس بكەم.\nــ ئێستا هیچ قورئانى پیرۆزت لە بیر ماوە كە ئەو كاتە لەبەرت كردبێت؟\nعەینەدین: بەڵێ چاكم لە بیر ماوە.\nــ پەشیمان نیت لە وەرچەرخانت لە قورئان خوێنی و خوێندنی ئایینییەوە بۆ گۆرانى و هونەر؟\nعەینەدین: ئەوەى ڕاستی بێت پەشیمانم، لەلایەكی تریشەوە شانازی بە هەردووكیانەوە دەكەم، چونكە وەك پێمگوتی بۆ یەكێكى نابیناى وەك من دەستی نەدەدا كە بەردەوام بم لە خوێندنی ئیسلامیی، ئینجا من توانیومە هەردوو بوارەكە (قورئان و گۆرانى) بە باشی ئەزموون بكەم و فێریان ببم، چونكە بەقورئان خوێندن توانیومە دڵی موسڵمانان و شەیدایانى قورئانى پیرۆز خۆش بكەم\nبەوەى كە من حافیز قورئانم، هەروەها لە گۆرانى گوتنیش دا توانیومە دڵی ئەو كەسانە خۆش بكەم كە پەیوەندیان بە هونەر و هونەرمەندییەوە هەیە و بەڕاستی سوپاسی خواى گەورە دەكەم كە لە هەردوو بوارەكە بێ بەشی نەكردووم و توانیومە لە هەردوو بوارەكەدا بەهرەم هەبێت.\nــ مەزهەری خالقی دەڵێ من گۆرانى تەنها بۆ خۆم و ڕووحی خۆم دەڵێم، تۆش ئاماژەت بەوە كرد كە قورئان بۆ قورئان خوازان و گۆرانیش بۆ گۆرانى خوازان دەڵێیت، دڵی خۆت زیاتر بەلاى كامیان دا شكاوەتەوە؟\nعەینەدین: بەحوكمی ئەوەى كە قورئان خوێندن واتا دووبارە كردنەوەى كەلامی خواى گەورە، بۆیە من بە قورئان خوێندنەكە زیاتر دڵم شادە و زۆرجاریش هەبووە كە بەڕاستی بۆ خۆم و بە تەنها گوتوومە: بریا و خۆزگە من لە قورئان خوێندنەكە لام نەدابا و هەر قورئانم خوێندبا! كە گۆرانییەكەش دەڵێم پەیوەندی بەوەوە هەیە كە هەموو مرۆڤێك خەمێك لە دڵی دا هەیە، دەبێ ئەو مەراق و خەفەتەش لە دڵی دا لاببات، هەركەسە و بە جۆرێك لای دەبات، منیش بە گۆرانى لام بردووە، كەواتە ئەتوانم بڵێم من گۆرانى دەڵێم بۆ دڵشادى خۆم و قورئانیش دەخوێنم بۆ دڵخۆشی موسڵمانان، گۆرانى شتێكە كە زاخاوى مێشك و دەروون دەدات، تۆ نازانى ئێستا دڵی من چی تێدایە، بەڵام خۆم دەزانم چ مەراقێكى تێدایە، وە حەز بە شتێك دەكەم كە بتوانێ ئەو مەراقە لە دڵی من دا كەم بكاتەوە كە ئەو شتەش تەنها گۆرانییە!\nــ زۆربەى گۆرانى و بەرهەمەكانى تۆ وەسف و پیاهەڵدان و خۆشەویستی ئافرەتە، تۆیەك كە چاوەكانت هیچ ئافرەتێكیان نەدیتووە و ناشزانى باڵا و خەت و خاڵ و ڕەنگى چاو و قژی چۆنە تا خۆشەویستییەكەى بچێتە دڵتەوە و بتوانی گۆرانى بە باڵای دا هەڵ بدەی، كە پێوەرى سەرەكیش بۆ خۆشەویستی ماددى بریتییە لە بینین، تۆ كە چاوت هیچ ژنێكى نەدیتووە چۆن توانیوتە یا دەتوانى ئەو هەموو گۆرانییەى بەسەردا بڵێیت؟\nعەینەدین: من لە دە مانگی دا كە بینایی چاوەكانم لە دەست داوە نەك وێنەى هیچ ئافرەتێك بەڵكو وێنەى دایكی خۆشمم نایەتەوە خەیاڵ و نەمدیتووە، بەڵام لە وەڵامی پرسیارەكەت دا تەنها ئەوەت پێ دەڵێم من گۆرانیم بۆ ئەوە گوتووە كە خەڵك و جەماوەر بۆ خۆم ساز بدەم و خەڵك خۆشیان بوێم، ئەگینا من نە چاوم هەبووە تا ئافرەتی پێ ببینم تا گۆرانى پیادا هەڵدەم، نە ئافرەتێكی تایبەتیش لە دڵم دا هەبووە تا بتوانم گۆرانى بەسەر ئەویش دا هەڵدەم. تەنها مەبەستم ئەوە بووە كە سەرنجی ئەوانە بەلاى خۆم دا ڕاكێشم كە دۆست و خولیاى هونەرن.\nــ ئێستا جەنابت كێشەت لەگەڵ ئەو خێزانەت هەیە و پێم وابێت شەش خێزانت هەبوون لە ڕابوردوودا تا ئێستا؟\nعەینەدین: بەڵێ كێشەمان هەیە لەگەڵ خێزانم و تا ئێستاش شەش جار هاوسەرگیریم كردووە.\nــ هۆكارى سەرنەكەوتنت لە هاوسەرگیرییەكانت بۆچی دەگەڕێتەوە؟ بۆچی ئەم خێزانەت داواى جیابوونەوەت لێ دەكات؟\nعەینەدین: لەبەر ئەوە داواى جیابوونەوەم لێ دەكات كە ژنم بەسەردا هێناوە، وە من شاهیدیشم هەیە كە دە ساڵە ئەم خێزانەم كە ئێستا داواى جیابوونەوەم لێ دەكات داواى لێكردووم كە ژن بهێنم، كە ژنیشم هێناوە دەڵێت: من گوتوومە ژن بهێنیت بەڵام نەك ئەم ژنەى كە ئێستا هێناوتە! باشە دەبێ چی وای كردبێت لە خێزانم كە ڕازى نەبێت بەم خێزانەى كە ئێستا هێناومە.\nئێستا لەو شەش ژنەش كە هێناومن تەنها دووانیان ماون، ئەو خێزانەشم كە داواى جیابوونەوە دەكات لە من، خۆى پێی گوتووم بڕۆم ژن بهێنم، ئەویش بە خاترى ئەوەى كە خۆى پێی گوتووم و داواى لێكردووم كە ژنم بهێنم، بە ماوەى دە ساڵ ئەم خانمە بە منی گوتووە ژن بهێنە بەڵام ئەم ژنە نا كە ئێستا هێناوتە.\nــ بەپێكەنینەوە مامۆستا لەوەچێ پێشتر پەیوەندیت پێیەوە هەبووبێت یا تەڕ و جوانتر بێ لە خێزانەكەى پێشووترت؟\nعەینەدین: نەخێر هیچ پەیوەندییەكم لەگەڵی دا نەبووە، ناشزانم بیانوو و هۆكارى ناڕازى بوونی چییە؟ دەبێ لە خۆى بپرسن.\nــ چەند منداڵت هەیە لەو شەش خێزانەت؟ عەینەدین: سێ منداڵم هەیە و لە دوو ژنن. ــ ئەو شەش خێزانەت بە مردن یا بە تەڵاق لێك دابڕاون؟\nعەینەدین: بەداخەوەم كە دەتوانم بڵێم یەكەم ژنم كە دایكی دوو منداڵمە و ناوى ئەختەر بوو كۆچی دوایی كردووە، وە سێ ژنی تریشیانم تەڵاق داون، وە پێنجەمیان كە كێشەى هەیە و داواى جیابوونەوە دەكات نازانم ئایا ئەویش دەچێتە سەر تەڵاق دراوەكان یا دەمێنێتەوە، ژنی كۆتاهەمینیشم لە پایزی ساڵی 2017دا هێناومە.\nــ مامۆستا لەسەر باڵی دەستە چەپت شتێكت نووسیوە: (عەشق بێ سەرەنجامە)، نهێنی ئەو نووسینەمان پێ بڵێ و بۆچی عەشق بێ سەرەنجامە؟\nعەینەدین: عەشق بۆ من بێ سەرەنجامە، چونكە نە توانیومە بە چاو ئەو عەشقە ببینم، وە نە ئەو عەشقەش عەشقێك بووە كە لە دڵی من دا بتوانێت مێخی خۆى دابكوتێت و لە دڵم دا بمێنێتەوە، لەبەر ئەوە من چونكە هیچ شتێكم نەبینیوە، ئیتر وەك ئەوە وایە كە دەڵێن:\nكوێر كێو لە تاریكی دەكوتێت! ئێمە ئەو عەشقەمان بەڕاستی بێ ئەنجام بووە و هیچ كەڵكێكى بۆ من نەبووە\nبەڵام هیوادارم ئەم شەشەمین ژنەم كە هێناومە ببێتە عەشقێك كە بەڕاستی هیچ كات لە دڵی من دا ئاگرەكەى نەكوژێتەوە و ڕۆژ بە ڕۆژ گڕەكەى لە دڵی من دا كڵپە بستێنێت.\nــ ئەگەر تەنها پێنج خولەك بینایی چاوت بۆ بگەڕێتەوە و پێت بڵێن تەنها دەتوانى یەك كەس ببینی، تامەزرۆى بینینی چ كەسێكى؟\nعەینەدین: ئەگەر مەسەلە بینین بێت چونكە هیچ كەسێكم بە چاو نەبینیوە تا خولیاى بینینی بم، دەڵێن لە ڕێكخراوى نەتەوە یەكگرتووەكان دا ڕێكخراوێك هەیە لە پەراوێزى ئەوان دا كە گەلانی بێ دەوڵەتی جیهان ئاڵاونەتە ئەو ڕێكخراوە، ئەو گەلە بێ دەوڵەتانەش كە من بە گەورەی دەزانم و لە هەمووشی گەورەترە گەلی كوردە، كە بەڕاستی بێ دەوڵەتە لە جیهان دا، ئەگەر خوداى گەورە بۆ یەك خولەك چاو بە من ببەخشێتەوە، ئەوا دەمەوێ بەرزى و گەورەیی و سەرفرازى ئەو گەلە ببینم كە گەلەكەى خۆمە لە جیهان دا كە كوردە، وە ببێت بە خاوەنی دەوڵەتێك بۆ خۆى.\nــ ڕۆژانە هیچ دەردەدڵ و موناجات و پاڕانەوە و گریانێكت لە حزوورى خودادا هەیە؟\nعەینەدین: موناجات بریتییە لە پاڕانەوە و دوعاكردن لە خوداى گەورە، من هەموو كاتێك دەڵێم خودایە وەهام لێ نەكەی كە خەڵكى بێزم لێ بكەنەوە، چونكە ئێمە زۆر كەسمان بینیوە كە چاوساغیش بوون، بەڵام كاتێك كە خواى گەورە ویستوویەتی بەرەو لاى خۆى بیانباتەوە بوون بە سەربارى خەڵك و عائیلەكەى خۆیان، بۆیە من داواكارم لە خوداى گەورە بە هەمیشەیی كاتێك ویستی بمباتەوە بۆلاى خۆى لە خەوێك دا بمباتەوە بۆلاى خۆى كە سەرم خستبێتە سەر سەرین و بەیانى هەڵنەستمەوە و خەڵكیش بمبەن بەرەو گۆڕستان، پێمخۆشە لە ماڵەكەى خۆمەوە تا گۆڕستان سەرباری خەڵك بم تا ئەوەى چەند ساڵ بمێنمەوە و خەڵكی خزمەتم بكەن، من ئێستا خۆم بە سەربارى خەڵك دەزانم چونكە چاوم نییە، تا دەچمە ژوورێكى تر یا نزیكترین شوێنێك بانگ لە دۆست و نزیكێكى خۆم دەكەم كە یارمەتیم بدات، من هیوادارم كە خوداى گەورە ئەو منەتەم بخاتە سەر كاتێك كە مردم لەمە زیاتر نەبمە عەزییەت و ئازار بۆ خەڵكی و لە بازاڕى مردن و ژیان دا زیاتر بمێنمەوە.\nــ بەدەر لەو بوارەى كە خۆت گۆرانى تێدا دەڵێی، بۆ بوارى عیرفانى و تەسەووفی هیچ بەرهەمێكت هەبووە؟\nعەینەدین: بەڵێ بەرهەمی عیرفانیشم هەیە، شیعرێكى مامۆستا نارى (كاكە مەلا حەمەى بێلوو) كە گوتوومەتەوە و لە وەسفی پێغەمبەرى خودادایە.\nــ ئەگەر شیعرى شاعیرێكت پێ خۆش بێ و بتەوێ بیكەیتە گۆرانى، چۆن لەبەرى دەكەى بۆ ئەوەى دواتر بتوانی بیڵێیتەوە؟\nعەینەدین: نەبێ بە گلەیی (پاك و بێگەردى بۆ خودا كەس ناوانێت گلەیی لە خواى گەورە بكات) خواى گەورە كە بینایی پێ نەداوم، ئەوا قەرەبووی بۆ كردوومەتەوە بە شتێكى تر، شیعرێكى فارسی هەیە ڕاڤەكەى دەڵێت: خواى گەورە ئەگەر دەرگایەك لە مرۆڤ ببەستێ ئەوا دەرگایەكی ترى بە ڕوودا دەكاتەوە! خواى گەورە وەك ئەوەى كە چاوى پێ نەبەخشیم، سوپاسی دەكەم بۆ ئەو خەڵاتەى لە شوێنێكى ترەوە دەرگایەكی ترى لێ كردوومەتەوە بۆ ئەوەى بتوانین ئەو شتانە لەبەر بكەین كە پێویستمانن، وەك چۆن توانیمان قورئانى پیرۆز لەبەر بكەین بە هەمان شێوەش ئەو شیعرانەى كە دەمەوێن ئاوا لەبەریان دەكەم. كاتی خۆى جوزئی عەممە و تەبارەكم لەقورئانى پیرۆز لەبەر كردبوون لەگەڵ سوورەتی موبارەكی یاسین دا.\nــ بۆ زانیاریی و خۆ دەوڵەمەندكردنی خۆت لە بوارەكانى مێژوو و فیكر و كۆمەڵایەتی چۆن بەهرە وەردەگریت و سوود لە كتێبەكان وەردەگریت؟\nعەینەدین: ئەگەر بمەوێ بچمە ناو ئەو بوارانەوە دەبێ یەكێكى تر بۆم بخوێنێتەوە، چونكە من هیچ نابینم و نەشچوومەتە خوێندنگەى خوێندنی (برێل)یش كە بتوانم ئەو نووسینانە دەرك پێ بكەم و بتوانم بیانخوێنمەوە، تەنها ئەو شتانە دەزانم بڵێمەوە كە لەبەرم كردوون.\nــ پەیوەندیت لەگەڵ سیاسەت دا چۆنە؟ بەتایبەت ئەو سیاسەتەى كە لە خزمەتی نەتەوەكەت دا بێت؟\nعەینەدین: پەیوەندییەكی بەو شێوەیەم نییە، بەڵام تەنها ئاوات و ئارەزووم ئەوەیە كە ئێمە لە گەلانی بێ دەوڵەت دا بێینە دەرەوە و ببین بە گەلێكى خاوەن دەوڵەت.\nــ پەیوەندیت لەگەڵ ماددە هۆشبەرەكان دا چۆنە؟\nعەینەدین: ماددەى هۆشبەر دوو جۆرە، جۆرێكیان كحوولییە و جۆرێكى تریشیان دووكەڵاوییە، من لەگەڵ دووكەڵەكەدا تەنها جگەرە و نێرگەلە دەكێشم، بەڵام لە بوارى كحوولییەكەدا جار و بار بۆ بێتاقەتی خۆم ئەگەر بۆم بكرێت یەك دوو بیرە دەخۆمەوە. بەڵام من لە نێرگەلەكەدا سوود لە تووتنێك وەردەگرم پێی دەگوترێت: تووتنی شیر. ئەو شیرە من پێی ناكۆكم و ساڵی جارێك ئەگەر دەستم بكەوێ نێرگەلەیەك یا دووان دەخۆم لەبەر ئەوەى كە بێتاقەت نەبم.\nــ شیعرى چ شاعیرێك زیاتر لە گۆرانییەكانت دا جێ دەكەیتەوە؟\nعەینەدین: مامۆستا مەولەویی و مامۆستا هێمن و مامۆستا قانع.\nمن لەناو خەڵكی دا بە زۆرى بە پارێزەرى فۆلكلۆر ناوبانگم دەركردووە، واتە شیعرێك سەد ساڵ لەمەوپێش دانرابێ و سینە بە سینە هاتبێ و گەیشتبێ بە بەمن، من سوود لەو شیعرانە وەردەگرم و شانازى دەكەم توانیومە تا ئێستا وەكو پارێزەرى فۆلكلۆر ناوم بڕوات\nوە شانازیش بەوە دەكەم چونكە لەبەر ئەوەى دەتوانم بڵێم ناسنامەى هەر میللەتێك زمان و كەلتوورییەتی، چونكە بەڕاستی هەر میللەت و نەتەوەیەك كەلتوور و زمانى نەبێ، كەس نایناسێت و نازانن سەر بە چ نەتەوە و میللەتێكە.\nــ ئەو نەخۆشییانە چین كە پێیانەوە گیرۆدەى؟\nعەینەدین: الحمدلله نەخۆشییەكی وا شك نابەم كە تیام دا بێت.\nــ لە هونەرى میللی دا بەكێ سەرسامی؟\nعەینەدین: بەردەوام گوێ بۆ ئەو هونەرمەندە كۆچكردووانە دەگرم وەكو مامۆستا حەسەن زیرەك، مامۆستا تاهیر تۆفیق، مامۆستا حەمەساڵح دیلان و مامۆستا حسێن عەلى و مامۆستا عەلى مەردان و زۆری تریش.\nــ كامیان بە مامۆستاى خۆت دەزانى؟\nعەینەدین: لە مەقامات دا مامۆستا عەلى مەردان بە مامۆستاى هەموو هونەرمەندان دەزانم. لە بابەتی بەند گوتن دا مامۆستا حەسەن زیرەك.\nــ بژێوى و مەعیشەتی ژیانت چییە و بەچی دەژی؟\nعەینەدین: من هەر بەو گۆرانییانە دەژیم كە بۆ خەڵكیان دەڵێم، بۆ نموونە كەسێك دێت پێم دەڵێ كە لەگەڵی بچم گەعدەیەكی بۆ ڕێك بخەم، منیش بەو پارەیەى كە دەمدەنێ ژیانى خۆم بەڕێوە دەبەم و سوپاسی خواش دەكەم كە تا ئێستا لەسەر ژیانى خۆم ڕاوەستاوم.\nــ پێناسەت بۆ ئەم چەمك و كەسایەتییانە چییە؟\nئیسلام: ئایینێكە كە ڕەگ و ڕیشەى لە نێو ئێمەدا داكوتاوە وەكو لە هەزار و چوارسەد ساڵ پێش ئێستا، كە ئێمە باو و باپیرانمان لەسەر ئەم ئایینە ئێمەیان تا ئێرە هێناوە.\nكورد: میللەتێكى هەتا بڵێی ڕەحم لە دڵە و زۆر بەداخەوە كە نەبوونی یەكبوونیمان بۆتە هۆى ئەوەى كە تەنانەت منێك ئەگەر خوێنەواریم تا عەرشی باڵاش ببێ، ئەوا نەتوانم میللەتی كورد بە میللەتێك دابنێم كە بەڕاستی جێگەى شانازی بێت لەبەر نەبوونی یەكبوونی نێوان خۆمان، چونكە نێوماڵی كورد زۆر لاوازە، وە هیوادارم ڕۆژێك لە ڕۆژان بتوانین ئەو لاوازییە لە نێوان خۆمان دا نەهێڵین و وەك گەلێك چۆن خاوەن مێژووین بتوانین ببینە خاوەنی مەعریفە و خۆشەویستی لەنێوان یەكتردا كە بەڕاستی گەلانی دونیا لە ئێمە وانەى یەكبوونی وەربگرن.\nنابینایی: خەڵاتێكى خواى گەورەیە و كەس لە نابینایی خۆى ناڕازى و زویر نەبێت.\nهەژارى: لەنێو هەموومان دا هەیە، بەڵام من سوپاسی خواى گەورە دەكەم تا ئێستا لەسەر پێی خۆمان وەستاوین و پێویستمان بە كەسی تر نەبووە.\nكۆمارى مهاباد: من واى دەبینم هەر شتێك وابەستە بوو بە كەسانى ترەوە بۆ سەركەوتنی من زۆر قەناعەتم پێی نییە، چونكە كۆمارى مهاباد بە سۆڤییەتی ئەوساوە وابەستە نەبووایە ئەوا واى لێنەدەهات.\nقازی موحەممەد: كەسێك بوو كە لە پێناوى گەلەكەی دا گیانى خۆى بەخت كرد، هیوادارم ئێمەش وەكو ئەو بەڕاستی ئەوەندەمان جەوهەر تێدا بێ كە لە پێناوى گەل و نیشتمانەكەمان دا گیانى خۆمان بەخت بكەین.\nهێمن موكریانى: شاعیرێكى زۆر پاك و هەست ناسك بووە، كە لە هەموو بوارێك دا ئامانجى خۆى گەیاندووە.\nمەولەویی هەورامی: ناسك خەیاڵترین و بەرزترین شاعیرى كورد بووە.\nسەید عەلى ئەسغەرى كوردستانى: وەكو داودی دووەم ناوى دەركردووە، چونكە خواى گەورە كاتێك كە دەنگخۆشی داوە بە بەندەكانى خۆى، یەكەم كەسێك كە دەنگخۆش بووە حەزرەتی داود پێغەمبەر بووە (علیە السلام)، كە ئێستا سەید عەلى ئەسغەرى كوردستانیان ناو ناوە داودى دووەم.\nهەژار موكریانى: بلیمەت بوو لە كارەكانى خۆى دا و توانیویەتی قورئانى پیرۆز بكاتە زمانى كوردى كە ئەوە بە زۆر كەس ناكرێت.\nمامۆستا مەلا عبدالكریمی مودەڕیس: كەسێك بووە لە پێگەیاندنی زۆر كەسی گەورەدا دەستی باڵاى هەبووە و ئەگەر ئێستا من بڵێم وا بووە و وا گەورە بووە، لەوەچێ خەڵكێك بڵێن ئەوە هەورامی بووە بۆیە وا وەسفی دەكات، بەڵام جیا لە هەموو مەسەلەیەك، بەڕاستی مامۆستاى مودەڕیس كەسێك بووە كە بەڕاستی ناوەكەى ناسنامەى خۆى بووە كە بریتی بووە لە (مودەڕیس).\nنەوشیروان موستەفا: خوالێخۆشبوو كاك نەوشیروان موستەفا ئەمین كتێبێكى نووسیوە بەناوى (پەنجەكان یەكترى دەشكێنن)، ئێوە لەو كتێبەوە دەتوانن گەورەیی و كەسێتی كاك نەوشیروان ببینن و بۆتان دەركەوێ، كە چ مرۆڤێكى زانا و بلیمەت و بەڕاستی ڕۆشنبیر بووە.\nــ لە مەرگ دەترسیت؟\nعەینەدین: هەموو كەس لە مەرگ دەترسێت، منیش لێی دەترسم.\nــ چیت بۆ مەرگ ئامادە كردووە؟\nعەینەدین: تەنها ئەوەم ئامادە كردووە كە بە خوداى گەورە دەڵێم: وكو نابیناى كردووم لەوە زیاتر زەلیلم نەكات لە كاتی مەرگ دا.\nــ لە چ شتێكى ژیانت پەشیمانى؟\nعەینەدین: ژیان هەمووى واتا گاڵتە، من كە نەتوانم تۆ ببینم و نەتوانم بچم بە شوێنێك دا و پێویستم بە خەڵك نەبێ، بەڕاستی خۆم بە خۆم دەڵێم بریا نەهاتمایەتە دونیاى ڕۆشنەوە.\nــ كێت زۆر خۆش دەوێ؟\nعەینەدین: خۆمم لە هەموو كەس خۆشتر دەوێت.\nــ مەرگی كێ زۆر ئازارى داوى؟\nعەینەدین: بۆ مەرگی هەموو ئازیزێكم خەم دەخۆم.\nــ گەورەترین خولیا و ئاواتت چییە؟\nعەینەدین: ئاواتەخوازم كە میللەتەكەم ببینم بە سەربەرزى و ببێتە میللەتێكى یەك دەست كە منیش بتوانم لە سایەى وڵاتێكى پڕ لە خۆشەویستی و عەشق و ئەوین دا ئەو ماوە كورتەى كە ماومە لە ژیان دا بیگوزەرێنم و ئاخ و خەفەتم نەبێ بۆ بێ وڵاتی میللەتەكەم.\nــ وەسییەتت چییە؟\nعەینەدین: كۆتا وەسییەتم ئەوەیە: ساقی بۆم تێكە لەو بادە و مەیە، موتریبان لێدەن لەو دەف و نەیە، گەردوون تۆش ئەمڕۆ بمدە فرسەتێ، با لەلاى یاران بكەم وەسییەتێ، یاران وەسییەتێك دەكەم بۆ ئێوە، دڵتان بە هەركەس مەدەن لە ڕێوە، دڵ بە كەسێك بەن خاوەن وەفا بێ، پابەندى عەهد و عەشق و سەفا بێ، دەخیلە یاران هەتا قیامەت، لەگەڵ بێ وەفا نەكەن ڕەفاقەت، زامی بێ وەفا وەسە زامی مار، كەسێك عاقڵ بێ مار ناگرێ بە یار!\nــ پێتخۆشە شوێنی گۆڕەكەت لەكوێ بێ؟\nعەینەدین: بەدڵنیاییەوە پێمخۆشە گۆڕەكەم لە خاكی كوردستان بێ و لە گوندی دزڵی ڕۆژهەڵاتیش بێت.\nگروپی گوڵنار، ده‌سته‌یه‌ك گه‌نجی خوێنده‌وارو ڕۆژنامه‌نووسن‌و هه‌رجاره‌و دیدار له‌گه‌ڵ كه‌سایه‌تییه‌كی سیاسی، یان ڕۆشنبیری ئەنجام دەدەن.


تكایە ئاگاداری مۆبایلە زیرەكەكانی خۆتان و منداڵەكانتان بن\nحەكیم داود قەرەداخی\nزانیاریەك و تاقیكردنەوەیەك:\nقەت لە خۆت پرسیوە تۆ چۆن بەخۆڕایی فەیسبووك و ئینستاگرام و ئەوانی دیكە بەكاردەهێنی و كەچی سەرمایەی مارك زوكەربێرگ ١٠٠ ملیار دۆلاری تێپەڕاندووە؟\nقەت پرسیوتە كێ موشتەریە و كێ كاڵایە لەم تۆڕە كۆمەڵایەتیانە.\nوەڵامەكە بە ڕوونی ئەمەیە: كۆمپانیا و خاوەن بزنس و كاڵاكان كڕیارن و من و تۆی بەكارهێنەریش كاڵاكەین.\nواتە وامەزانە تۆ بەخۆڕایی تۆڕە كۆمەڵایەتییەكان بەكاردێنیت، بەڵكو بەنرخترین زانیارییەكانی خۆت لەپێناویدا بەخشیوە كە ئامادەنیت هەندێكجار بە دایك و باوكیشتی بدەیت.\nیانی ئەوە بزانە لەناو ئەم تۆڕانە كە (كە وەك ماركێتێكی گەورە بێهێنە پێشچاوت) ئەگەر كڕیار نەبیت ئەوا لە ١٠٠٪ كاڵاكەیت.\nهەموو شت لەم دونیا بزنسە، سیاسەت، میدیا و هەموو بوارەكان بزنسن. كاتێك تەلەڤزیۆنەكە دەڵێ چاوت لەسەر ئێمە بێ، یان ئێمە تۆمان پێویستە وەك كاڵا بەكارتبهێنین، چونكە ئەگەر تۆ سەیری ئێمە نەكەیت، دەبێ ئێمە تەلەڤزیۆنەكە دابخەین و كەس رێكلام لەلای ئێمە ناكات.\nكاتێ پەیجێك شت بڵاودەكاتەوە و تۆش لایك و كۆمێنت و شەیر دەكەیت، ئەوە بزنسەكەی ئەو گەورە دەكەیت. یانی فەیسبووك لایك و كۆمێنتی ئێمە دەفرۆشێ بە كڕیارەكان .\nتۆ خۆت نازانی ئەگینا هەموو لایك و كۆمێنتێكت كە بە سادەیی دەینووسی دەبێتە پارە بۆ خاوەنەكەی، هەموو كلیكێت پارەیە بۆ كەس و لایەنێك. ئەوە وایكردووە داهاتی فەیسبووك بگاتە نیو تریلیۆن دۆلار، ئێستا داهاتی ئەم چوار كۆمپانیا زەبەلاحە (فەیسبووك، ئەپڵ، گوگڵ و ئەمەزۆن) زیاتر لە پێنج تریلیۆن دۆلارە!\nهەموو ئەپێك كە تۆ داونلۆدی ئەكەیتە مۆبایلەكەت كۆمەڵێك مەرجی هەیە بۆ ئەوەی بتوانی بەكاریبهێنی، زۆرینەمان بەبێ خوێندنەوەی ئۆكەی دەكەین، ئەو مەرجانە ئەمانەن: رێگەی پێدەدەت بچێتە ناو وێنەكانت، هەموو فایلی دەنگ و رەنگت بە ریكۆرد و هەموو شتەكانەوە، لەكاتێكدا رەنگە ئامادەنەبیت رێگەبدەی باوكت دەستی بگاتە ئەو شتانەت. بێگومان ئەو داتایانەی تۆ بەنرخن، كۆمپانیاكانیش بە گران دەیفرۆشن.\nئەی تۆ قەت پرسیوتە بۆچی كە لە گوگڵ و ئەمازۆن و هەر شوێنێكی مۆبایلكەت ئەمشەو سێرچ بۆ هەر كاڵایەك بكەیت، ئیتر بەیانی رێكلامەكانی ناو مۆبایلەكەت دەبن بە بەو كاڵایە.\nئێستا ئەمە تاقیبكەوە: لە گوگڵ یان ئەمەزۆن سێرچ بۆ مۆبایلی ئایفۆن یان هەر كاڵەیەكی تر بكە، مەسەلەن بۆ بەتانی بكە، بزانە دوای ئەوە رێكلامەكانی ناو فەیسبووك، توویتەر و ئینستاگرامەكەت نابن بەو شتەی كە سێرچت بۆ كردووە؟ برادەرێك جارێ نووسیبووی، بەبێ ئەوەی بەهیچ جۆرێك لە مۆبایلەكەم سێرچ بكەم، رۆژێك گۆشەی قەنەفەم كڕی لە بازاڕ، كەچی زۆر سەیربوو رێكلامی تۆڕە كۆمەڵایەتییەكانم گۆشەی قەنەفەی پیشاندەدام. یانی ئەو گومانی هەبوو هەرچی بكەی ئەوا دەیزانن، خاوەن ماركێت: كۆمپانیاكانی وەك فەیسبووك و ئەپڵ و ئەمەزۆن\nكڕیارەكان: كۆمپانیا و حیزب و بزنسەكان\nكاڵا: بەكارهێنەری ئاسایی و جەماعەتی لایك و كۆمێنت\nبۆیە ئەو جارەش وتمان، تكایە لایك و كۆمێنت بۆ هەموو شت مەكە، "ئیستفادەی لێناكەیت". حزب و كۆمپانیا و كەسایەتییەك كە رقت لێیەتی بە كۆمێنت نووسین خزمەتی بزنسەكەی ئەو دەكەیت. بۆ نموونە هەر ئەوانەی كە رقیان لە مەلا عەلی كەڵەك، یونس راوی، مەریوان هەڵەبجەیی بوو، هەر ئەوان گەورەیان كردن و بزنسەكەیان پەرەپێدان.\nبۆیە تكایە ئاگاداری منداڵەكانتان بن، لە كوردستانی خۆمان هیچ شتێك فلتەری نییە، ١٠ ساڵی تر منداڵەكەت هاوڕەگەزباز دەرچوو ئەو كات نابێ گلەیی بكەی كە بە چی وایلێهات، بێگومان بەو ئینتەرنێت و یوتیوب و تۆڕە كۆمەڵایەتیانەی كە بە بێ فلتەر دەیكەنە ئامانج.\nهەزار سڵاویش لە دینی ئیسلام كە دەڵێ نابێ بە خورپەی دڵیش لەگەڵ ستەمكار و كەسی فەساد بیت، كەچی ئێمە رۆژانە لایك و كۆمێنتیان بۆ دەكەین و زیاتر بزنسەكەیان گەورە دەكەین.


جەلال جەوهەر بۆ خەندان: دانانی سەردار قادر دەرچەیەكی قانونی بێت جێبەجێی دەكەین\nکۆبوونەوەی هەردوو وەفدی یەکێتی و گۆڕان- ١٨-٨-٢٠١٦ فۆتۆکان: ماڵپەڕی فەرمی یەکێتی\nیەكێتی نیشتیمانی كوردستان‌و بزوتنەوەی گۆڕان لەسەر پۆستی پارێزگاری سلێمانی لەكۆبوونەوەدان، ئەوەش پێش دوو رۆژ دێت لەوادەی ئاڵوگۆڕكردنی پۆستەكە بەپێی رێككەوتنەكەی نێوانیان، جەلال جەوهەر ڕێكخەری ژوری حكومەت‌و پەرلەمانی گۆڕانیش ئاشكرایدەكات، كە "ئەگەر دانانی سەردار قادر (جێگری پارێزگاری ئێستای سلێمانی) دەرچەیەكی قانونی بێت بۆ وەرگرتنی پۆستی پارێزگار جێبەجێی دەكەن".\nبەپێی میدیای فەرمیی یەكێتی نیشتیمانی كوردستان، كۆبوونەوەكە كەمێك لەمەوبەر دەستپێكردووە بۆ گفتوگۆكردن لەسەر پۆستە ئیدارییەكانی هەردوو پارێزگای سلێمانی‌و هەڵەبجەیە.\nئەوەش لەكاتێكدایە كە شۆڕش حاجی، وتەبێژی بزووتنەوەی گۆڕان بەخەندان-ی وت "كۆبوونەوەكە دەكرێت‌و تایبەتیشە بەئاڵوگۆڕی پۆستە ئیدارییەكانی پارێزگای سلێمانی‌و هەڵەبجەیە".\nهاوكات سەرچاوەیەكی بزووتنەوەی گۆڕان كە بەرپرسارێتی هەیە لەسلێمانی بەخەندان-ی وت بزوتنەوەی گۆڕان مەبەستێتی پۆستی پارێزگاری سلێمانی وەربگرێت، دوای ئەوەی "پارێزگار دەستلەكاردەكێشێتەوە سەردار قادر دەبێت بەپارێزگار بەوەكالەت"، ئەوەش بەپشتبەستن بەیاسای ئەنجومەنی پارێزگاكان ژمارە 3ی ساڵی 2009 كە لەحاڵەتی ئامادەنەبوونی پارێزگاردا یەكێك لەجێگرەكانی ماوەی ئامادەنەبوونی بۆ ئەنجامدانی ئەركەكەی جێگەی دەگرێتەوە.\nئەوەش دوای ئەوە دێت كە بوون بەپارێزگار پێویستی بەمەرسومی سەرۆكی هەرێم هەیە، بەڵام بزووتنەوەی گۆڕان چەند جارێك جەختیكردووەتەوە لەوەی بارزانی بەنایاسایی لەپۆستەكەیدایە.\nلەو باریەوە جەلال جەوهەر، ڕێكخەری ژوری حكومەت‌و پەرلەمانی بزوتنەوەی گۆڕان دوێنێ لەڕێی تەلەفونەوە بەخەندان-ی وت "قانونییەكان هەربڕیارێك بدەن ئەوە جێبەجێدەكەین، ئەگەر دانانی كاك سەردار دەرچەیەكی قانونی بێت بۆ وەرگرتنی پۆستی پارێزگار جێبەجێی دەكەین".\nسەردار قادر، لەپشكی گۆڕان پۆستی جێگری پارێزگاری هەیە، ئەوەش لەكاتێكدایە هەڤاڵ ئەبوبەكر، كە ئێستا سەرۆكی ئەنجومەنی پارێزگایە لەهەمان بزووتنەوە، تاكە كاندیدی بزووتنەوەكە بووە بۆ وەرگرتنی ئەو پۆستە.\nوەفدی یەکێتی و گۆڕان\nسەرچاوەكەی گۆڕان كەبەرپرسیارێتی هەیە لەسلێمانی، ئاماژەی بەوەكرد، "لەبەر دوو هۆكار سەردار قادر دەكرێتە پارێزگار، یەكەم لەبەرئەوەیە ئەگەر هەڤاڵ ئەبوبەكر لەئەنجومەنی پارێزگا دەنگی پێویست بهێنێت بۆ پۆستی پارێزگار ڕێوشوێنی یاسایی دەمێنێت لەوەزارەتی ناوخۆو لەئەنجومەنی وەزیران لەوانەیە بۆ تەواوكردنی ڕێوشوێنەیاسایەكانی كاتێكی زۆری پێویست بێت، بۆیە گۆڕان دەیەوێت لەوماوەیەدا ئەو پۆستە بەدەست خۆیەوەبێت‌و پارێزگاری ئێستا لەو پۆستەدا نەمێنێت".\nبەوتەی سەرچاوەكە، هۆكاری دووەم ئەوەیە ئەگەر ڕێگری یاسایی هەبوو لەبەردەم هەڤاڵ ئەبوبەكردا بۆ وەرگرتنی پۆستی پارێزگار سەردار قادر بەردەوام دەبێت‌و دەمێنێتەوە لەپۆستەكەی وەك پارێزگار بەوەكالەت.\nئەوەش لەكاتێكدایە چەند جارێك یەكێتی نیشتیمانی كوردستان لاری نەبوونی خۆی نیشانداوە لەرادەستكردنەوەی پۆستی پارێزگار بەپێی رێككەوتنەكەی لەگەڵ گۆڕان، كە ئێستا لای ئاسۆ فەرەیدونە.\nسەرچاوەكەی گۆڕان جەختیكردەوە "دوای ئەوەی سەردار قادر بەوەكالەت دەكرێت بەپارێزگار ڕێكارە ئیداریی‌و یاساییەكان لەلایەن بزوتنەوەی گۆڕانەوە دەگیرێتەبەر بۆ ئەوەی دكتۆر هەڤاڵ ئەبوبەكر ببێت بە پارێزگار".\nخەندان پەیوەندی بەسەردار قادر جێگری پارێزگاری سلێمانیەوە كرد، وتی "من لەئێستادا كارمەندێكی حكومەتم بزوتنەوەی گۆڕان بڕیار لەوبارەیەوە دەدات هەربڕیارێك بزوتنەوەی گۆڕان بیدات جێبەجێی دەكەم".\nئەنوەر تاهیر، سەرۆكی فراكسیۆنی گۆڕان لە ئەنجومەنی پارێزگای سلێمانی بەخەندانی راگەیاند، لەكات و وادەی خۆیا ئاڵوگۆڕی ئەو پۆستانە دەكرێت كە لە ڕێككەوتنەكەدا باسكراوە، چەند ڕۆژێكیش دوابكەوێت كێشە نابێت گرنگ ئەوەیە جێبەجێدەكرێت.\nوتیشی "ئێمە دەگەڕێینەوە بۆ یاسای پارێزگاكان دوای ئەوەی پارێزگاری سلێمانی دەستی لەكاركێشایەوە قۆناغەكانی ئاڵوگۆڕەكە دەستپێدەكات بەپشتبەستن بەیاسای پارێزگاكان... تائێستا كاندیدی گۆڕان هەڤاڵ ئەبوبەكرە".\nجەختیشیكردبوویەوە، تائێستا هه‌ردوولایه‌ن (گۆڕان‌و یه‌كیـَتی) پابه‌ندن به‌رێككه‌وتنه‌كه‌و هیچ كێشه‌یه‌ك نییه.\nسەرچین ساڵح بەشداری لە ئامادەكردنی ئەم هەواڵەدا كردووە


ANF | ٧٠ ساڵە لە دەشت و چیا ئاژەڵ دەلەوەڕێنێت\nدووشه‌ممه, 20 Sep 2021\n٧٠ ساڵە لە دەشت و چیا ئاژەڵ دەلەوەڕێنێت\nعادل یڵدزی تەمەن ٨٠ ساڵ لە ناوچەی پاسووری ئامەد ماوەی ٦٥ ساڵە شوانە و هاوژینەکەشی بەناوی دلشاد یڵدز ٥٠ ساڵە بێریڤانی دەکات. بنەماڵەی یڵدز ئاماژە بەوە دەکەن کە ئاژەڵداری سەختە و وتیان: "بەڵام دیسانیش بۆ ئێمە جامۆڵکە دۆیەک هەموو شتێکە".\nدووشه‌ممه, 9 Sep 2019, 09:55\nلە ناوچەی خیا-ی پاسوور-ی ئامەد هەردوو هاوژین عادلی ٨٠ ساڵە و دڵشادی ٦٥ ساڵە چەندین ساڵە لە چیاکاندا ئاژەڵداری دەکەن. عادل یڵدز، ٦٥ ساڵە شوانە و هاوژینەکەشی دڵشاد یڵدز ٥٠ ساڵە بێرییە. بنەماڵەی یڵدز، لە مەرزەک-ی کیپۆفیت-ی سەربە گوندی ئاکچەسەر دەژین. ١٢ منداڵیان هەیە و لەوانە تەنها دووانیان لە مەرزەک دەمێننەوە.\nلەسەر دار توو دەخەوێت\nعادل یڵدز، لەسەر دارتوویەک شوێنێکی بۆ خەوتن دروستکردوە. هەموو بەیانییەک هەڵدەستێت و ئاژەڵەکانی دەلەوەڕێنێت. دوای نیوەڕۆ دوو کاتژمێر دەحەسێتەوە. یڵدز ئەو چایەی لەسەر ئاگرەکە دەمی کردووە لەبەردەم ڕۆژنامەوانەکانی دادەنێت و باسی ژیانی خۆی دەکات. یڵدز ئاماژە بەوە دەکات کە نزیکەی ٧٠ ساڵە ئاژەڵداری دەکات و دەڵێت، بەهۆی بەرزبوونەوەی نرخی کا و ئاڵف ئاژەڵدارییش نەماوە. یڵدز ئاماژە بەوە دەکات، کە بە ٧ هەزار لیرە لۆرییەک کایان کڕیوە، بەڵام بەشی نەکردوون و وت: "پار تۆنی کا بە ١٥٠ لیرە بوو، بەڵام ئەمساڵ بووەتە ٨٠٠ لیرە. ئاڵفیش پار بە ٦٠ لیرە بوو، ئێستا بووەتە ١٠٠ لیرە".\nیڵدز ئاماژەی بەوەش کرد کاتێک پێویستیان بە بەیتار دەبێت، ناتوانن دابینی بکەن و وتی: "ئێستا دوو بزنمان نەخۆشن. ئێما نازانین کام دەرمانیان بدەینێ. پار بەهۆی ئەوەی نەمزانیبوو، دەرمانێکم دایە بزنەکان، ٢٨ بزنم مردار بوونەوە. داوای دەرمانم لە بەیتار کرد. دەرمانی دایە من، منیش دامە بزنەکان، بەڵام بزنەکانم مردن. ئەگەر هاتبایە گوند و خۆی سەیری بکردبان، لەوانەیە نەمردبان".\n٤ مانگ لە کوێستان دەمێننەوە\nیڵدز وتی: "ئاژاڵەکانمان دەبەینە دامێنی چیای ئاندۆک. ٤ مانگ لەوێ دەمێننیەوە. ئاژەڵەکانمان دەدۆشین. بەزۆر بەشی خۆمان و خزمەکانمان دەکات. بۆ ئێمە جامە دۆیەک هەموو شتێکە".\n٥٠ ساڵە بێریڤانە\nدلشاد یڵدز-یش وتی: "من ئاژەڵەکان دەدۆشم، بەخێوکردنی ئاژەڵەکان سەختە. دروستکردنی شوێن بۆیان، پاک کردنەوەیان سەختە. وێڕای ئەو سەختی و زەحمەتییە دیسانیش دەستحەقی ماندووبوونمان ناکەوین. دەچینە کوێستانان. ڕۆژی دوو جار ئاژەڵەکان دەدۆشم".\nکەجەکە: ئەوانەی شوکری سەرحەتیان کوشت سزا دەدرێن\nهەپەگە: هێزەکانی گەریلا گورزی قورسیان لە داگیرکەراندا\nبکوژانی یاسین بولوت دەستگیرنەکراون\nکوردستانیان لە ئەروپا بۆ هەدەپە ڕژانە نێو شەقامەکان\nبە سەدان کەس بەشداریان لە پرسەی شەهید شوکری سەرحەد کرد\nکۆمیتەی شەهیدانی پژاک یادی شەهید شوکری سەرحەدی کردەوە\nهەپەگە: ٢ داگیرکەر سزادران و گورز لە هەلیکۆپتەرێک وەشێنرا\nبە مەراسیمێکی شکۆدار تەرمی شەهید شوکری لە قەندیل بەخاک سپێردرا\nلە قەندیل خولی تۆپی پێی بازەکانی زاگرۆس ئەنجامدرا\nفەرهاد مەردێ بە بەرهەمێکی نوێ پشتیوانیی لە بەرخۆدانی گەریلا کرد


2ـی نیسانی 2018 دلۆڤان ئیدریس بارزانی، نەوەی مستەفا بارزانیی نەمر و كوڕی سەركردەی هەمیشە لەیاد ئیدریس مستەفا بارزانی و برای نێچیرڤان بارزانی سەرۆكوەزیرانی هەرێمی كوردستان، بەهۆی جەڵتەی دڵەوە لە تەمەنی 52 ساڵی لە شاری هەولێر كۆچی دوایی كرد .\nدلۆڤان بارزانی، نوێنەری سەرۆكی حكوومەتی هەرێمی كوردستان بوو بۆ كاروباری كۆمەڵایەتی، هەروەها زۆر بایەخی بە ئەرشیفكردنی رووداوەكانی شۆڕشی كوردستان دەدا و هەمیشە لەنێو كاروباری شۆڕشدا بووە.\nخوالێخۆشبوو دلۆڤان ئیدریس بارزانی، لە 21ی ئەیلوولی ساڵی 1966 لە بارزان لەدایكبووە، لەگەڵ خانەوادەكەی هەموو تەمەنی خۆی لە پێشمەرگایەتی و بۆ خزمەتكردنی كورد و كوردستان تەرخان كرد، دوێنێ ماڵئاوایی لە ژیان و كورد و كوردستان كرد و چووە بەر دلۆڤانیی پەروەردگاری مەزن.\nنووسینگەی سەرۆك بارزانی لەبارەی كاتەكانی بەڕێوەچوونی پرسەی دلۆڤان ئیدریس بارزانی برای نێچیرڤان بارزانی ڕاگەیێنراوێكی بڵاوكردەوە و ئاماژە بەوە دەكات، لە رۆژی سێشەممە 3/4/2018ـەوە بۆ ماوەی سێ رۆژ (سێشەممە، چوارشەممە، پێنچشەممە) پرسەی خوالێخۆشبوو، دلۆڤان ئیدریس بارزانی" لە هۆڵی بۆنەكانی شارۆچكەی سەڵاحەدین بەڕیوە دەچێت".\nلە راگەیێنراوەكەی نووسینگەی سەرۆك بارزانیدا هاتووە "پرسەكە ماوەی سێ رۆژە و بەیانیان لە كاتژمێر 9:00 تا 12:00ـی نێوەڕو و ئیوارانیش لە كاتژمێر 2:00 تا 5:00ـ بەردەوام دەبێت".\nدواترین دەستکاریکردن لەسەر دوو شەممە, 02 نیسان 2018 13:11


📝 بەبۆنەی (45)ەمین ساڵیادی دامەزراندنی یەکێتی سەرۆکایەتی یەکێتی، پەیامێکی به و بۆنەیەوە ئاڕاستەی کۆمەڵانی خەڵکی کوردستان کرد بەڵگەنامەکان\n📅 کاتی تۆمارکردن Jun 1 2020 12:01AM\nکۆمەڵانی خەڵکی کوردستان لە چل و پێنجەمین ساڵیادی [ زۆرتر... 👁] ✖ ✖ 0 2 ✔ 99% ✍ ب.ج. 1-6-2020 0:01:30\n📊 بەهۆی داعشەوە زیاتر لە 2700 منداڵی شنگال دایک و باوکیان نەماوە ئامار و راپرسی\n📅 کاتی تۆمارکردن Jun 1 2020 6:08PM\nبەهۆی هێرشی داعش بۆ سەر شنگال دوو هەزار و 745 مندا [ زۆرتر... 👁] ✖ ✖ ✖ 0 1 ✔ 95% ✍ ب.ج. 1-6-2020 18:08:35\n📝 ژووری ئۆپراسیۆنەکانی ئیدارەی گەرمیان چەند بڕیارێکی نوێ بۆ بەڕەنگاربوونەوەی ڤایرۆسی کۆرۆنا دەرکرد بەڵگەنامەکان\n📅 کاتی تۆمارکردن Jun 1 2020 6:19PM\nدوابەدوای راگەیاندنی بەیانی ژمارە38 ی وەزراتی ناوخ [ زۆرتر... 👁] ✖ ✖ 0 2 ✔ 99% ✍ ب.ج. 1-6-2020 18:19:53\n📝 سەرۆکی هەرێمی کوردستان پيرۆزبايی لە ئەميری کۆمەڵی ئيسلاميی کوردستان دەکات بەڵگەنامەکان\n📅 کاتی تۆمارکردن Jun 2 2020 9:47AM\nئێوارەی ئەمڕۆ دووشەممە 01-06-2020 بەڕێز نێچيرڤان ب [ زۆرتر... 👁] ✖ ✖ 0 2 ✔ 99% ✍ ب.ج. 2-6-2020 9:47:05\n📝 سەندیکای یەکێتی مۆسیقارانی بەریتانیا و کامپینی ئازادی بۆ ئۆجالان بەڵگەنامەکان\n📅 کاتی تۆمارکردن Jun 1 2020 8:54PM\nسەندیکای یەکێتیی مۆسیقاران (Musicians' Union-MU) ل [ زۆرتر... 👁] ✖ ✖ 0 2 ✔ 99% ✍ ج.ع.ئـ. 1-6-2020 20:54:37\n📝 لیژنەی باڵای ئۆپەراسیۆنەکانی پارێزگای سلێمانی بۆ رووبەڕووبوونەوەی کۆرۆنا چەند بڕیارێکی لەبارەی قەدەغەی هاتووچۆدا بەڵگەنامەکان\n📅 کاتی تۆمارکردن Jun 1 2020 3:44PM\nئەمڕۆ لیژنەی باڵای ئۆپراسیۆنەکانی پارێزگای سلێمانی [ زۆرتر... 👁] ✖ ✖ 0 2 ✔ 99% ✍ ب.ج. 1-6-2020 15:44:47


وەزیری بازرگانی حكومەتی هەرێم ماوەی دوو هەفتەیە باس لەوە دەكات كە خواردنمان بەشی چەند مانگێك هەیە، بەڵام ئەم لێدوانەو لێدوانە هاوشێوەكانی نەیتوانیوە خەڵك لەكرینی كەل و پەلی زیادە بوەستێنێت. خەڵك ناحەقی نییە ئاخر جەنابی وەزیری بازرگانی ئەگەر خۆشت شارەزاییت لەبابەتی راگەیاندن نییە عەیبی تێدا نییە راوێژ لەكەسانی شارەزا وەربگری. سەیری ئەم وێنانە بكەن كە وەزیری بازرگانی بڵاوی كردووەتەوە كە سەردانی گەورەترین كیڵگەی هەڵهێنەری هێلكەی كردووە دڵنیام لەنیەتی خۆیدا كارەكەی بۆ ئەوە كردووە تا مەعنەویاتی خەڵك بەرز بێتەوە، بەڵام كە سەرنج لەوێنەكان دەدەی دەبینی بایی ماركێتێكی گەورە هێلكە لەو كێڵگانە نییە... ئاخر ئەمەیە وا دەكات هاوڵاتی بیر لەوە بكاتەوە بڵێت كۆگاكانمان خواردنیان تێدا نییە.\nهەرچەندە بەر لەو وەزعەش كێشەی هێلكە لەبازاڕەكانی هەرێم هەبوو... بەڵام حكومەت بەوازارەتی كشتوكاڵ و بازرگانییەوە نەیتوانیوە كێشەی هێلكە چارەسەر بكات و نرخی هێلكە لە سێ هەزار دینارەوە بووەتە حەوت هەزار...\nكێشەی ئارد یەكێكی دیكەیە لەكێشەكان... پاریزگاری هەولێر لەچەند لێدوانێكیدا هەڕەشەی لەو بازرگانانە كرد كە خواستی گرانكردنی كەل و پەلیان هەیە. بەڵام هەڕەشەكانی جەنابی پارێزگار نەیتوانیوە رێ لەگرانبوونی نرخ بگرێت بەتایبەت لەسەرەكیترین بابەتی رۆژانە ئەویش ئاردە.\nدوو جۆر ئاردمان هەیە كە خەڵك بەكاری دەهێنێت و بەربڵاوترین جۆریی ئاردن... ئەوانیش ئاردی پەنجا كیلۆیی بەغدایە كە لەناو خەڵك بەئاردی بایەع ناسراوە. جۆری دووەمیان ئاردی بوشلەری توركییە.\nبەر لەو قەیرانە فەردەیەك ئاردی پەنجا كیلۆیی بەغدا نرخەكەی ٢٢ هەزار دینار بوو، بەڵام ئێستا نرخەكەی بووە بە ٢٨هەزار دینارو بەزەحمەتیش دەست دەكەوێت.\nبەر لەبڵاوبونەوەی نەخۆشی كۆرۆنا فەردەیەك ئاردی ٢٥كیلۆیی بوشلەری توركی لەلایەن كۆمپانیاكانی دابەشكردنی ئاردەوە بە ١٢ هەزار دەدرا بەماركێت و كۆگاكان ئەوانیش بە ١٣ هەزار دینار دەیانفرۆشت. بەڵام ئێستا كۆمپانیاكانی دابەشكردن بە ١٧ هەزار دینار دابەشی دەكەن و ماركێت و كۆگاكانیش بە ١٨ هەزار دینار دەیفرۆشن. واتە هەر فەردەیە ئاردی توركی نرخی سەدا ٤٥ بەرز بووەتەوە...\nدەوڵەتداری تەنیا زیندانكردنی خەڵك نییە بەڵكو دەبێت رێبگری لەوەی خەڵكی هەل پەرست نرخ بەسەر خەڵكی هەژاردا بەرز بكەنەوە...


مزگه‌وته‌كانی نیوزله‌ندا نیوزله‌ندا موسڵمان ئیسلام تیرۆر شه‌ڕی ئاینی سپی پێست\nبكوژه‌كه‌ی نیوزله‌ندا، كه ئه‌مڕۆ له په‌لامارێكدا بۆ سه‌ر دوو مزگه‌وت، 49 موسڵمانی نوێژخوێنی خه‌ڵتانی خوێن كرد و 48ی دیكه‌ی بریندار كرد، رایگه‌یاندووه، ئه‌و بیرۆكه و به‌هره‌یه‌ی له بكوژی نه‌رویجی وه‌رگرتووه، كه له 2011دا 77 هاووڵاتی كوشتووه.\nله به‌یاننامه‌كه‌یدا، كه پێش په‌لاماره‌كه‌ی بڵاویكردووه‌ته‌وه، بكوژه نیوزله‌ندییه‌كه (برینتۆن تارانت) رایگه‌یاندووه، كه‌سێكی سپی پێسته (به‌و مانایه‌ی ره‌گه‌زپه‌رسته) و به ره‌چه‌ڵه‌ك ئوسترالییه و بیرۆكه‌ی ئه‌و په‌لاماره‌ی له بكوژی نه‌رویجی ئه‌ندرس بهره‌نگ بریفیك وه‌رگرتووه، كه له 2011دا 77 هاووڵاتی كۆمه‌ڵكوژ كرد.\nبریفیك به تیرۆریستێكی نه‌رویجی هه‌ژمار ده‌كرا و له‌دایكبووی 13ی شوبات/ فێبرایه‌ری 1979 بوو و سه‌ر به راستڕه‌وه توندڕه‌وه‌كان بوو، كه له ئه‌وروپا به دژایه‌تیكردنی ئیسلام و موسڵمانه كۆچبه‌ره‌كان به‌ناوبانگن.\nبریفیك له 22ی ته‌مموز/ یۆلیۆی 2011 ده‌ستڕێژی له خێوه‌تگه‌یه‌كی گه‌نجان كرد و 69 گه‌نجی كوشت. هه‌روه‌ها بۆمبێكی هه‌ڵدایه باره‌گایه‌كی حكومه‌ت له ئۆسلۆ و 8 كه‌سی كوشت.\nله دادگادا بریفیك رایگه‌یاند، كاره‌كه‌ی خراپ بووه، به‌ڵام پێویست بووه بۆ پاراستنی نه‌رویج له شه‌پۆلی ئیسلامی.\nله دادگادا رۆژی 16ی نیسان/ ئه‌پریلی 2012 به تاوانی ئه‌نجامدانی كرده‌ی تیرۆریستی سزای ته‌نیا 21 ساڵ زیندانی به‌سه‌ر بریفیكدا سه‌پێندرا.\nبكوژی موسڵمانه‌كانی دوو مزگه‌وتی كریست چرچی نیوزله‌ندا، ژماره‌یه‌ك ده‌سته‌واژه‌ی دژ به توركیا و موسڵمانانی له‌سه‌ر ئه‌و چه‌ك و ته‌قه‌مه‌نییه نووسیوه، كه ئه‌مڕۆ له په‌لاماره‌كه‌یدا به‌كاری هێنان.\nله دیارترین ئه‌و درووشمانه‌ی له‌سه‌ر چه‌كه‌كه‌ی نووسیویه‌تی، ئه‌مانه‌ن:\n-1686 – ڤیه‌ننا: ئاماژه‌یه بۆ شه‌ڕی نێوان ڤیه‌ننا و ده‌وڵه‌تی عوسمانی، كه بووه سه‌ره‌تایه‌ك بۆ رێگرتن له بڵاوبوونه‌وه‌ی ده‌سه‌ڵاتی عوسمانی له ئه‌وروپا.\n-پێشڕه‌وی ئه‌مه‌وییه‌كانی ئه‌نده‌لووس له ئه‌وروپا راگرن.\n-په‌نابه‌ران، به‌خێربێن بۆ دۆزه‌خ.. گه‌ڕان و گه‌شتی 732.\nئه‌مڕۆ میدیای نیوزله‌ندا زانیاری نوێی له باره‌ی بكوژی موسڵمانه نوێژخوێنه‌كانی دوو مزگه‌وتی كریست چرچی خۆرهه‌ڵاتی ئه‌و وڵاته‌ی بڵاوكرده‌وه.\nبكوژه‌كه ناوی (هۆبرینتۆن تارانت)ـه و به ره‌چه‌ڵه‌ك ئوسترالییه و ته‌مه‌نی 28 ساڵه.\nپێش ئه‌وه‌ی په‌لاماره‌كه‌ی ئه‌نجامبدات، له به‌یاننامه‌یه‌كی درێژدا هۆكار و ئامانج و پاڵنه‌ری په‌لاماره‌كه‌ی بڵاوكردووه‌ته‌وه.\nتارانت، پێش كرده‌وه‌كه‌ی، لایڤی له تۆڕی كۆمه‌ڵایه‌تی فه‌یسبووك كردووه‌ته‌وه و ته‌واوی تاوانه‌كه‌ی به كامێرا تۆمار كردووه و راسته‌وخۆ په‌خشیكردووه.\nتاران له خێزانێكی مامناوه‌ند له‌دایكبووه و بایه‌خی به خوێندن نه‌داوه و نه‌چووه‌ته زانكۆ.\nرۆژانه سه‌رقاڵی ئیشكردن بووه و بڕێك له‌و پاره‌یه‌ی ده‌ستیكه‌وتووه، بۆ گه‌شت و سه‌یران به‌كاری هێناوه.\nله‌م دواییانه ناوبراو چووه‌ته ناو هه‌ڵمه‌تێكه‌وه به ناوی "نه‌هێشتنی كه‌باب" وه‌ك ئاماژه‌یه‌ك بۆ رێگرتن له بڵاوبوونه‌وه‌ی ئاینی ئیسلام له ئه‌وروپا و دژایه‌تیكردنی كۆچبه‌ران.\nپۆلیس تا ئێستا یه‌كلا نه‌بووه‌ته‌وه، ئایا تارانت به ته‌نیا بووه، یان هاوه‌ڵی دیكه‌ی هه‌بووه. به‌ڵام به‌و هۆیه‌وه چوار كه‌س ده‌ستگیركراوون.\nئه‌مڕۆ له كاتی نوێژدا، چه‌كدارێكی توندڕه‌و، كه خۆی به سپی پێست وه‌سفكردووه، به چه‌ك په‌لاماری دوو مزگه‌وتی دا و 49 هاووڵاتی نوێژخوێنی كوشت و 48ی دیكه‌ی بریندار كرد وكۆی گشتی ئاماده‌كاریی و په‌لاماره‌كه‌شی به شێوه‌ی راسته‌وخۆ له فه‌یسبووك بڵاوكرده‌وه.\nسه‌رۆك وه‌زیرانی نیوزله‌ندا، جاسیندا ئاردین، رایگه‌یاند، ئه‌و رووداوه هیچ وه‌سفێكی دیكه هه‌ڵناگرێت، جگه له‌وه‌ی پێی بوترێت تیرۆریستی. بكوژه‌كه‌ش بیروبۆچوونی توندڕه‌وانه‌ی هه‌بووه.\nپۆلیس له پێگه‌ی خۆی بڵاویكردووه‌ته‌وه، له‌م هه‌لومه‌رجه‌دا ناتوانرێت لێدوان له باره‌ی پاڵنه‌ری په‌لامارده‌ره‌كان و هۆكاری ده‌ستدرێژییه‌كه‌یان بدرێت. به‌ڵام داوامان له سه‌رجه‌م مزگه‌وته‌كان كردووه، به شێوه‌یه‌كی كاتی ده‌رگایان دابخه‌ن و موسڵمانه‌كان له مزگه‌وته‌كان دووربكه‌ونه‌وه.\nپۆلیس راشیگه‌یاندووه، به‌یاننامه‌یه‌كی 87 لاپه‌ڕه‌ییان دۆزیوه‌ته‌وه، كه پێش په‌لاماره‌كه بڵاوكراوه‌ته‌وه و تێیدا رق و توڕه‌یی دژی كۆچ و ئیسلام و موسڵمانان تێدایه.


کوردیپێدیا - جووتیارانی کورد روو لە چاندنی گوێزی ئیسرائیلی دەکەن\n📊 جووتیارانی کورد روو لە چاندنی گوێزی ئیسرائیلی دەکەن | 🏷 پۆل: ئامار و راپرسی | زمانی بابەت: 🏳 کوردیی ناوەڕاست\nجووتیارانی کورد روو لە چاندنی گوێزی ئیسرائیلی دەکەن\nبەڕێوەبەرایەتی گشتیی کشتوکاڵی پارێزگای هەڵەبجەهەڵەبجە تاکە بەڕێوەبەرایەتییە لەسەر ئاستی هەرێمی کوردستان کە رووپێوییەکی بۆ ژمارەی دارگوێزەکانی کردووە. بەپێی ئاماری ئەوان 85 هەزار دارگوێزی بەردار لە سنووری ئەو پارێزگایە هەن.\nستار محەممەد، بەڕێوەبەری گشتیی کشتوکاڵی هەڵەبجە، گوتی: لە رووپێوییەکە کە زیاتر لە مانگێکی خایاند، دار بە داری ناوچەکەمان ژمارد، دەرکەوت لە هەڵەبجە زیاتر لە 85 هەزار دار گوێزی بەردار هەن کە تەمەنی هەندێکیان نزیکەی 300 ساڵە.\nهەر بەپێی رووپێوییەکە، 90%ی دارگوێزەکانی هەڵەبجە لە ناوچەی هەورامانن، دار گوێزەکانیش خۆماڵین و چەند جۆریشیان هەیە، داری وا هەیە تەمەنی زۆرە و 15 تاوەکو 20 هەزار گوێز دەگرێت، هی واش هەیە هەزار گوێز ناگرێ.\nسەبارەت بە گوێزی ئیسرائیلی کە جۆرێکی بەرهەمدارە و خواستی زۆری لەسەرە، ستار محەممەد گوتی: هەرچەندە ئەم جۆرە گوێزە لە هەڵەبجە کەمە، بەڵام زۆر گونجاوە بۆ کەشوهەوای ئێمە، لەوانەشە لە هەندێ کەشی ناوچەکە چاندنی ئەو جۆرە لەبارتر بێت لە هی خۆماڵی، چونکە دەتوانرێت لەژێر داری گەورە بچێنرێت و گەرما کاری تێنەکات.\nئاوێسەر ئیسماعیل، خاوەنی پێشەنگایەکی فرۆشتنی گوێز لە شارۆچکەی تەوێڵە لە ناوچەی هەورامان، ساڵانە جگە لە بەرهەمی باخەکەی خۆی کە 22 دارگوێزی تێدایە، 5 تۆن بەرهەمی جووتیارانی ناوچەکەش دەکڕێتەوە، ئەو دەڵێت: بەشێوەیەکی گشتی بەرهەمی ساڵانەی گوێز لە ناوچەی هەورامان لەنێوان 60 تاوەکو 100 تۆندایە، ساڵی واش هەیە دەگاتە 150 تۆن. ئەمساڵیش بەرهەمی گوێز زۆر باش بوو، بۆیە مەزەندە دەکەم تێکڕای بەرهەمی ناوچەکە گەیشتبێتە 130 تاوەکو 150 تۆن گوێز.\nئەگەرچی گوێزی خۆماڵی تامەکەی خۆشترە، بەڵام ئاوێسەر دەڵێت لەبەر هەرزانیی نرخەکەی، خەڵک گوێزی هاوردە دەکڕن. ئاوێسەر 1000 دانە گوێز لە جووتیاران بە 55 تاوەکو 60 هەزار دینار دەکڕێتەوە و بە 5- 10 هەزار دینار قازانج دەیفرۆشێتەوە.\nبەگوتەی ئەم جووتیارە، ماوەی 5 ساڵە جۆرە نەخۆشییەکی گوێز لە هەورامان بڵاوبووەتەوە، بەو هۆیەوە ژمارەیەکی زۆر گوێزی ناوچەکە وشک بوون، ئاوێسەر گوتی: تاوەکو ئێستا هۆکاری نەخۆشییەکە نەزانراوە. ئەم نەخۆشییە زیاتر لە باخەکانی تەوێڵە بڵاوە. بەم هۆیەوە جووتیار هەیە 10 دار گوێزی لە باخەکەی بڕیوەتەوە.\nماوەی چەند ساڵێکە جۆرێک گوێز بەناوی گوێزی ئیسرائیلی لە هەرێمی کوردستان پەیدا بووە، ئەم جۆرە گوێزە لە چەندین ناوچە تاقیکراوەتەوە و زۆر گونجاوە لەگەڵ کەشوهەوای کوردستان و دەتوانرێت لە ناوچە فێنکەکان کە پلەی گەرمایان لە هاویندا ناگاتە 40 پلەی سەدی، بچێنرێت و بەباشی گەشە دەکات و زوو بەرهەم دەدات و بەرهەمیشی لە گوێزی خۆماڵی زیاترە.\nتاوکو چەند ساڵێک لەمەوبەر تەنیا یەک باخی تایبەت بەگوێزی ئیسرائیلی هەبوو، ئەویش لە شارەدێی پیرانی سەر بە شارۆچکەی مێرگەسوورە کە رووبەرەکەی 20 دۆنمە و 700 دارگوێزی تێدایە.\nعەبدوڵڵا مەجید کە خاوەنی باخەکەیە گوتی دوای ئەوەی بینیم دارێکی بەرهەمدارە و گونجاوە لەگەڵ کەشوهەوای کوردستان، پەرەم پێدا. گوێزەکە لە ساڵی یەکەمی تەمەنیدا دوو گوێز دەدات، لە ساڵی دووەمدا 7 گوێز دەدات. ساڵی سێیەم 25- 30 گوێز دەگرێت. تا بچێتە نێو تەمەن بەرهەمی زیاتر دەبێت و بەشێوەیەکی گشتی ساڵانە 30%ی بەرەکەی زیاد دەکات، لە تەمەنی 20 ساڵیدا دەگاتە لوتکەی بەرهەم و نزیکەی 30 کیلۆ گوێز دەدات.\nعەبدوڵڵا مەجید، پێیوایە دەکرێت لەڕێگەی چاندنی ئەم گوێزە، بەرهەمی گوێز تا ئاستی پڕکردنەوەی پێداویستی نێوخۆ بەرز بکرێتەوە و دەڵێت: ئەم جۆرە گوێزە زۆر گونجاوە لەگەڵ کەشوهەوا و خاکی هەرێمی کوردستان، ئەگەر وەزارەتی کشتوکاڵ پلانی هەبێت، لە رێگەی دروستکردنی باخی نموونەیی و دابەشکرنی نەمامی ئەم جۆرە گوێزە، دەتوانێ بەرهەمی گوێز تا ئاستی پێویستیی ناوخۆ گەشە پێبدات.\nحوسێن حەمەکەریم، بەڕێوەبەری گشتی باخداری و دارستان و پاوان، بۆچوونی ئەو جووتیارە پشتڕاست دەکاتەوە و دەڵێت: لەڕێگەی تاقیکردنەوە بۆمان دەرکەتووە ئەو گوێزە زۆر گونجاوە لەگەڵ کەشوهەوای کوردستان، بەرهەمیشی لە گوێزی خۆماڵی زیاترە. ئێمە ساڵانە لە رێگەی نەمامگەکانمان بە نرخی پاڵشت بە جووتیارانی دەفرۆشین.\nباخەکەی عەبدوڵڵا بووەتە سەرچاوەی دابینکردنی نەمامی گوێزی ئیسرائیلی بۆ بەشی زۆری نەمامگە حکومی و ئەهیلییەکانی کوردستان. ئەو دەڵێت: بۆ سوودگەیاندن بە جووتیاران و دەستکەوتنی نەمامی ئەم جۆرە گوێزە، ساڵانە 85%ی بەرهەمی باخەکەم کە ئێستا بەرهەمی ساڵانەی نزیکەی 1.5 تاوەکو 2 تۆنە، بە جووتیاران و نەمامگەکان دەفرۆشم.\nگوێزی خۆماڵی تا تەمەنی حەوت ساڵی هیچ بەرهەمێک نادات و لە تەمەنی 50 ساڵی ئینجا دەگاتە لوتکەی بەرهەم و نزیکەی 50 تاوەکو 60 کیلۆ دەدات، بۆیە خواست لەسەر نەمامی ئەو گوێزە زۆرە.\nئەیوب حەسەن، خاوەنی نەمامگەی باڵەک کە نەمامگەیەکی تایبەت بە بەرهەمهێنانی ئەم جۆرە گوێزەی لە گوندی رەشدووری سنووری قەزای چۆمانچۆمان کردووەتەوە، دەڵێت: لە هەرێمی کوردستان بەگشتی و ناوچەی سلێمانیسلێمانی بەتایبەتی خواستی زۆر لەسەر نەمامی ئەم جۆرە گوێزە هەیە. ساڵانە 5 تاوەکو 8 هەزار نەمام بەرهەمدێنین، بەمەرجی بەرگرتن لە ساڵی یەکەمی تەمەنیدا بە جووتیارانی دەفرۆشینەوە.\nبازرگانانی هەرێمی کوردستان ساڵانە بەپێی خواستی بازاڕ بە سەتان تۆن گوێز بەشێوەی ساغ یان کاکڵە لە ئەمەریکا، ئۆکراینا، تورکیا، چیلی و چین هاوردە دەکەن.\nبەپێی ئامارێک کە وەزارەتی کشتوکاڵ و سەرچاوەکان لە رێگەی خاڵە گومرگییەکان بەدەستی هێناوە، ساڵی رابردوو زیاتر لە دوو هەزار تۆن گوێز بەشێوەی کاکڵە و بەشێوەی ساغ هاوردەی هەرێمی کوردستان کراوە.\nحوسێن حەمەکەریم، بەڕێوەبەری گشتی باخداری و دارستان و پاوان، دەڵێت: هەرچەندە بەهۆی نەبوونی رووپێوییەکی گشتگیر بۆ داری گوێز خاوەنی ئامارێکی دروست نین، بەڵام مەزەندە دەکەین 450 تاوەکو 500 هەزار داری گوێز لە هەرێمی کوردستان هەبن.\n➕ ئەم بابەتە لەلایەن: (جوان عومەر ئەحمەد)ەوە لە: Dec 19 2019 10:56AM تۆمارکراوە\n👌 ئەم بابەتە لەلایەن: (مانو بەرزنجی)ەوە لە: Dec 19 2019 11:10AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (مانو بەرزنجی)ەوە لە: Dec 19 2019 11:10AM باشترکراوە


:: PM:02:43:19/05/2022 \nوەزارەتی كشتوكاڵی حكوومەتی هەرێمی كوردستان، بڕیارێكی لە بەرژەوەندیی هاووڵاتییان دەركرد كە لەمەودوا گەنمی جووتیار بە نرخی عێراق وەردەگرێت.\nئەمڕۆ پێنجشەم 19ـی ئایار، بێگەرد تاڵەبانی وەزیری كشتوكاڵ بڵاوی كردووەتەوە، لە پێناو بەرژەوەندیی گشتی هاووڵاتییان و بە بازاڕكردنی بەرهەمی گەنمی ئەمساڵی جووتیاران، بڕیارمان دا بە كڕینەوەی گەنمی جووتیاران لە دەرەوەی پرۆسەی وەرگرتنی گەنم لە سایلۆكانی هەرێمی كوردستان.\nباسی لەوەش كردووە، بەپێی گرێبەستی نێوان وەزارەت و هەردوو كۆمپانیای "خۆشناو و قەیوان" كە پڕۆژەی بە بازاڕكردنی گەنمی جووتیاران جێبەجێ دەكەن، نرخی هەر تۆنێكی گەنمی پلە یەك بۆ 850 هەزار دینار بەهەمان ئەو نرخەی كە لە سایلۆكانی عێراقە وەردەگیرێتەوە.\nروونی كردووەتەوە، وەرگرتنەوەی گەنمی جووتیاران بەپێی جۆر و ستاندەری وەزارەتی بازرگانیی حكوومەتی عێراقی فیدراڵ دەبێت، هەروەها جووتیاران دەتوانن لە دوای پشكنین و وەرگرتنی گەنمەكانیان، پارەی شایستەی دارایی خۆیان راستەوخۆ وەربگرن.\nلە بەشێكی نووسینەكەی وەزیری كشتوكاڵدا روونی كردووەتەوە، لە یەكی حوزەیراندا پرۆسەی وەرگرتن لە سایلۆكان لەلایەن هەردوو كۆمپانیای سەرپەرشتیاری پڕۆژەی بە بازاڕكردنی گەنم دەست پێ دەكات. جووتیارانی هەرێمی كوردستان دەتوانن گەنمەكانیان رادەست بكەن و ماوەی رادەستكردن 44 ڕۆژ دەخایەنێت و تا 14ی تەمووز بەردەوام دەبێت.


عەبدولفەتاح ئەلسیسی سەرۆکی میسر و بنیامین نەتەنیاهو سەرۆک وەزیری ئیسرائیل کۆبوونەوە و وتووێژیان لە بارەی چەند پـرسێـکی ڕۆژهەڵاتی ناوەڕاست کردووە، لەوانە پـرۆسەی ئاشتی نێوان ئیسرائیل و فەڵەستینیـیەکان.\nکۆبوونەوەکە شەوی سێشەممە لە پەراوێزی کۆبوونەوەکانی کۆمەڵەی گشتی نەتەوە یەکگرتووەکان لە نیویۆرک بەڕێوەچوو و ئۆفیسی هەریەک لە سەرۆکایەتی میسر و سەرۆک وەزیری ئیسرائیل هەواڵی کۆبوونەوەکەیان ڕاگەیاند.\nتویتەری بنیامین نەتەنیاهو دوو وێنەی کۆبوونەوەکەی بڵاوکردووەتەوە و لەسەری نووسیوە " سەرۆک وەزیر نەتەنیاهو چاوی کەوتووە بە سەرۆکی میسر عەبدولفەتاح ئەلسیسی لە نیویۆرک".\nفەیسبوکی سەرۆکایەتی میسر ئەویش چەند وێنەیەکی کۆبوونەوەکەی بڵاوکردووەتەوە و دەڵێت عەبدولفەتاح ئەلسیسی لە شوێنی حەوانەوەی خۆی لە نیویۆرک پـێشوازی لە سەرۆک وەزیری ئیسرائیل کرد، ئەمەش بە ئامادەبوونی سامح شوکری وەزیری دەرەوە و خالید فەوزی سەرۆکی موخابەرات.\nدەشڵێت لە کۆبوونەوەکە تاووتوێی چۆنیەتی بوژاندنەوەی پـرۆسەی ئاشتی نێوان لایەنی فەڵەستینی و ئیسرائیلی کراوە، ئەمەش بە ئامانجی گەیشتن بە چارەسەرێک بۆ کێشەکە. پاشان هەوڵەکانی سەرۆک ترامپ‌یان بۆ هەمان مەبەست بەرزنرخاند.\nجێی ئاماژەیە ئەمە یەکەم جارە عەبدولفەتاح ئەلسیسی لەگەڵ بنیامین نەتەنیاهو کۆببێتەوە لەوەتای لە مانگی شەشی ساڵی 2014 وە پـۆستی سەرۆکایەتی میسری گرتووەتەدەست. ئۆفیسی نەتەنیاهو دەڵێت کۆبوونەوەکە نزیکەی یەک کاژمێر و نیو درێژەی کێشاوە.


ژێنێڕاڵ حسەین یەزدانپەنا:بارزانی سێمبۆلی خۆڕاگریی و فه‌رمانده‌ی باڵای تێكشكاندنی ئه‌فسانه‌ی داعش، به تیر و توانجی تاران، خه‌وشدار نابێ! | نوێنەرایەتی ئوروپا پارتی ئازادیی کوردستان\nژێنێڕاڵ حسەین یەزدانپەنا:بارزانی سێمبۆلی خۆڕاگریی و فه‌رمانده‌ی باڵای تێكشكاندنی ئه‌فسانه‌ی داعش، به تیر و توانجی تاران، خه‌وشدار نابێ!\n“توكل” ئه‌و فیلمه‌ی تاران له دژی بارزانی به‌رهه‌می هێناوه‌و بڵاوی كردووه‌ته‌وه، هه‌ر له‌و كاته‌دا كه هێمای داماوی و دابه‌زینی زیاتری ئه‌خلاقی سیاسیی مقام معضم رهبری یه، چیرۆكێكی پڕ درۆ و ده‌له‌سه و گاڵتاجاڕییه كه هه‌ر له موقامی عوزما ده‌كاڵێته‌وه.\nتوكل، تیری ژه‌هراویی تارانی به‌ره‌و سێمبۆل و به‌ها گه‌وره و پیرۆزه‌كانی كورد و كوردستان گرتووه. به‌ڵام بڕیارده‌رانی له‌وه كڵۆڵتر و تیره‌كه‌ش له‌وه كولتره، ئامانجی خۆی بپێكی. ده‌با سه‌ر هه‌ڵبڕن و بڕوانن كه چلۆن رۆڵه‌كانی كوردستان له هه‌موو لایه‌كه‌وه، لێیان وه‌ده‌نگ هاتوون.\nئه‌وه‌نده‌ی بۆ كه‌سایه‌تی، مێژوو و ده‌وری سه‌رۆك بارزانی ده‌گه‌ڕێته‌وه، ئه‌و درێژه و به‌رده‌وامیی رۆحیی و جه‌سته‌یی ژێنێڕاڵی كۆمار و حه‌ماسه‌ی ئاراس مسته‌فا بارزانییه.قاڵبووی نیو سه‌ده خه‌بات و خۆڕاگریی و شكست و سه‌ركه‌وتنه. ئه‌و په‌روه‌رده‌ی نه‌به‌ردی هه‌ندرێن و فه‌رمانده‌ی مه‌یدانیی نه‌به‌ردی خواكوركه له رۆژگارانی بێكه‌سیی و بێده‌ره‌تانی كورد دا. بارزانی راهاتووی به‌ره‌نگاربوونه‌وه‌ی پیلانگێڕی و خه‌یانه‌ت و په‌لاماری داگیركه‌رانی كوردستانه له نیوسه‌ده هه‌ورازونشێوی سیاسیی و له‌شكریی. سه‌رۆك بارزانی فه‌رمانده‌ی باڵای تێكشكاندنی ئه‌فسانه‌ی داعشه. بارزانی بۆ هه‌ڵكردنی ئاڵای كوردستان له به‌رانبه‌ر هه‌موو دژبه‌رانی كورد له‌وانه تاران پێی چه‌قاندو سه‌ره‌نجام سه‌پاندی. ئه‌و رچه‌شكێن و سه‌رقافڵه‌ی تێپه‌ڕین له رێگا بڤه‌كانه. بارزانی گوێی ئاخنراوی جیهانی به مافی سه‌ربه‌خۆیی كورد ئاشنا كرد. له‌وش زیاتر ئه‌و زیاتر له جارێك باسی مافی یه‌كگرتنه‌وه‌ی كورد و نیشتمانی دابه‌شكراوی كردووه. بارزانی ئه‌ندازیاری پڕۆژه‌ی رێفراندۆم و بووژاندنه‌وه و ده‌مه‌زه‌رد كردنه‌وه‌ی كوردایه‌تییه. ئه‌و بۆ مافی بڕیاردانی مرۆڤی كورد له چاره‌نووسی سیاسیی خۆی له ته‌مه‌نی ، ریسك( موجازه‌فه)ی به ژیانی خۆی و بنه‌ماڵه‌كه‌ی كرد. ئه‌و له‌سه‌ر ئه‌و مافه به هه‌مووی دنیای گووت “نا”.له ئۆفیسی بارزانی زیاتر له جارێك كاربه‌ده‌ست و نێرده و نوێنه‌ری ده‌وڵه‌تی زل، له سه‌ر لووتبه‌رزی و نه‌فامیی چۆن دوان له سه‌ر كورد، كراوه‌نه‌ته ده‌ره‌وه. بارزانی رێبه‌ری كاریزمای نه‌ته‌وه‌یی كورده له رۆژهه‌ڵاتی ناوه‌ڕاست .\nئه‌وه‌نده‌ی بۆ شه‌ڕی داعش و ده‌وری ده‌وڵه‌تان له‌و شه‌ڕه‌دا ده‌گه‌ڕێته‌وه؛ كێ هه‌یه نه‌زانێ كه تاران بڕیارده‌ر و شه‌خسی قاسم سوله‌یمانی پلاندانه‌ر و رێكخه‌ری بادانه‌وه‌ی داعش له ئاراسته‌ی به‌غداوه، به‌ره‌و كوردستان بوون؟\nتاران له عێراق و باشووری كوردستان داعشی كۆنتڕۆڵ و ئیداره كرد. به‌و سیاسه‌ته، له لایه‌كه‌وه، به‌غدای له كه‌وتن پاراست و له لایه‌كه‌وه، داعشی به‌ردایه كوردستان بۆ داگیركردنی هه‌ولێر و هه‌رێمی كوردستان و نه‌هێشتنی خه‌ون و پلانی سه‌ربه‌خۆیی. هه‌ر ئه‌و پلان و ستراتیژه‌ی كه دواتر له ئۆكتۆبه‌ری ٢٠١٧ دا، تاران به قاسم سوله‌یمانی سپارد تا به‌حه‌شدی شه‌عبی و سپای پاسداران و حیزبووڵڵه‌ی لوبنان وه‌دیی بێنن؛ به‌ڵام له پرێ و سحێلا و مه‌حموودییه، گۆڕ كرا.\nبه‌ڵام، ئه‌وه بارزانی بوو كه بێ راوه‌ستان جارێكی دیكه پێڵاوی نه‌به‌ردی هه‌ڵكێشاو به چه‌كه ساده‌و كۆنه‌كانی به‌رده‌ستی و به كوڕان و كچانی پێشمه‌رگه‌ی وڵاته‌كه‌ی، به‌ره‌نگاریی داعش بوویه‌وه و وڵاته‌كه‌ی و پایته‌خته‌كه‌ی له داگیركرانی داعش پاراست. ئه‌وه بارزانی بوو كه بووه ته‌وه‌ری رێكخستن و فه‌رمانده‌یی هه‌موو هێزه‌كانی پێشمه‌رگه و گشت هێزه خۆبه‌خشه‌كانی كوردستان و سه‌ره‌نجام له سه‌رزه‌وی كوردستان، ئه‌فسانه‌ی داعشی تێكشاند.\nئه‌وانه‌ی ئه‌مڕۆ به‌و شانۆگه‌رییه نزمانه، به‌ته‌مان جێگای كاراكتێره‌كان بگۆڕن و ئه‌فسانه بۆ پیاوه به‌زیوه‌كانیان، بهۆننه‌وه، ره‌نگه بیانهه‌وێ، لووت شكانیان له نه‌به‌رده مێژووییه‌كانی پردێ و سحێلا و مه‌حموودییه، له بیر خه‌ڵك و هێزه‌كانی به‌رفه‌رمانیان ببه‌نه‌وه. یان ده‌نا، له‌وانه‌یه گه‌ره‌كیان بێ برین و گرێی ده‌روونییان له‌و شكستانه به‌و جۆره تیمار بكه‌ن!\nئەم بابەتە لە ئاکاونتی له پەیجی ژێنێڕاڵ حسەین یەزدانپەنا لە تۆڕی کۆمەڵایەتی فەیسبووک وەرگیراوە,\nئه‌رشیفه‌کان مانگێک دیاری بکه ته‌مموز 2021 حوزه‌یران 2021 ئایار 2021 نیسان 2021 ئازار 2021 شوبات 2021 كانونی دووه‌م 2021 كانونی یه‌كه‌م 2020 تشرینی دووه‌م 2020 تشرینی یه‌كه‌م 2020 ئه‌یلول 2020 ئاب 2020 ته‌مموز 2020 حوزه‌یران 2020 ئایار 2020 نیسان 2020 ئازار 2020 شوبات 2020 كانونی دووه‌م 2020 كانونی یه‌كه‌م 2019 تشرینی دووه‌م 2019 تشرینی یه‌كه‌م 2019 ئه‌یلول 2019 ئاب 2019 ته‌مموز 2019 حوزه‌یران 2019 ئایار 2019 نیسان 2019 ئازار 2019 شوبات 2019 كانونی دووه‌م 2019 كانونی یه‌كه‌م 2018 تشرینی دووه‌م 2018 تشرینی یه‌كه‌م 2018 ئه‌یلول 2018 ئاب 2018 ته‌مموز 2018 حوزه‌یران 2018 ئایار 2018 نیسان 2018 ئازار 2018 شوبات 2018 كانونی دووه‌م 2018 كانونی یه‌كه‌م 2017 تشرینی دووه‌م 2017 تشرینی یه‌كه‌م 2017 ئه‌یلول 2017 ئاب 2017 ته‌مموز 2017 حوزه‌یران 2017 ئایار 2017 نیسان 2017 ئازار 2017 شوبات 2017 كانونی دووه‌م 2017 كانونی یه‌كه‌م 2016 تشرینی دووه‌م 2016 تشرینی یه‌كه‌م 2016 ئه‌یلول 2016 ئاب 2016 حوزه‌یران 2016 ئایار 2016 ئازار 2016 شوبات 2016 كانونی دووه‌م 2016 كانونی یه‌كه‌م 2015 تشرینی دووه‌م 2015 تشرینی یه‌كه‌م 2015 ئه‌یلول 2015 ته‌مموز 2015 حوزه‌یران 2015 ئایار 2015 نیسان 2015 ئازار 2015 شوبات 2015 كانونی دووه‌م 2015 كانونی یه‌كه‌م 2014 تشرینی دووه‌م 2014 تشرینی یه‌كه‌م 2014 ئه‌یلول 2014 ئاب 2014 ته‌مموز 2014 حوزه‌یران 2014 ئایار 2014 نیسان 2014 ئازار 2014 شوبات 2014 كانونی دووه‌م 2014 كانونی یه‌كه‌م 2013 تشرینی دووه‌م 2013 تشرینی یه‌كه‌م 2013 ئه‌یلول 2013 ئاب 2013 ته‌مموز 2013 حوزه‌یران 2013 ئایار 2013 نیسان 2013 ئازار 2013 شوبات 2013 كانونی دووه‌م 2013 كانونی یه‌كه‌م 2012 تشرینی دووه‌م 2012 تشرینی یه‌كه‌م 2012 ئه‌یلول 2012 ئاب 2012 ته‌مموز 2012 حوزه‌یران 2012 ئایار 2012 تشرینی دووه‌م 2011 ته‌مموز 2011 شوبات 2011


ئاژانسی ناسا ڕایگەیاند، کەشتییەکی ئاسمانی بە ناوی "Perseverance" بە سەرکەوتوویی لەسەر ھەسارەی مەریخ نیشتووەتەوە.\nئەو کەشتییە ئاسمانییەی ناسا کە کێشەکەی یەک تۆنە، لە دوای حەوت مانگ گەشتکردن لە کاتژمێر 15:55 خولەک بەکاتی ئەمریکا لەسەر ھەسارەی مەریخ نیشتەوە.\nپرۆسەی نیشتنەوەی ئەو کەشتییە ئاسمانییە کە لەلایەن ناساوە بە شێوەیەکی ڕاستەوخۆ پەخش دەکرا، بەسەرکەوتوویی ئەنجامدرا و چرکە ساتی یەکەمی نیشتنەوەکە بە نزیکەی 11 خولەک دواکەوتن نیشانی خەڵکی درا بەھۆی ئەو دوورییەی کە لە نێوان مەریخ و زەوی بوونی ھەیە.\nکەشتی ئاسمانی "Perseverance" لە بەرواری 30ی حوزەیرانی 2020 لە وێستگەی ھێزەکانی ئاسمانی Cape Canaveral لە فلۆریدا بۆ بۆشای ئاسمان نێردرا و لە دوای بڕینی دووری 470 ملیۆن کیلۆمەتر توانی بە سەرکەوتوویی لەسەر ھەسارەی مەریخ لەو کاتەی کە پێشبینی کرابوو، بنیشێتەوە.\nئەوەش راگەیەندرا کە 20 کامێرا و دوو مایکرۆفۆن لەسەر ئەو کەشتییە ئاسمانییە ھەیە و بەم ھۆیەوەش چاوەڕێ دەکرێ وێنەی زۆر تایبەت بۆ جیھان بنێرێ. لە پاڵ ئەمەش ھەوڵدەدرێ ھێلیکۆپتەرێکی بچوکی نێو کەشتییەکە بفرێندرێ کە توانای تۆمارکردنی وێنە و ڤیدیۆی ھەیە.